Lokman dituduh hina mahkamah ketika prosiding kes Zahid berjalan

Mahkamah Tinggi hari ini mengeluarkan perintah kepada bekas ahli Majlis Tertinggi (MT) UMNO Datuk Lokman Adam setelah dia didakwa menghina seorang anggota polis di mahkamah dan mempersoalkan undang-undang.

Insiden itu didakwa berlaku selepas anggota polis berkenaan menegurnya kerana menggunakan telefon bimbitnya semasa prosiding yang sedang dijalankan membabitkan perbicaraan kes rasuah Presiden UMNO Datuk Seri Ahmad Zahid Hamidi.

Hakim Datuk Collin Lawrence Sequerah memerintahkan Lokman menghadiri prosiding menghina mahkamah Isnin ini selepas ahli UMNO itu berkata dia ingin mendapatkan peguam untuk mewakilinya.

Terdahulu, Timbalan Pendakwa Raya Datuk Raja Rozela Raja Toran mengadu kepada hakim bahawa beliau telah dimaklumkan bahawa Lokman bertindak balas selepas anggota polis mahkamah menegurnya kerana menggunakan telefonnya ketika perbicaraan sedang berjalan.

“Dia menggelar anggota polis itu bodoh dan mempersoalkan undang-undang… perilaku biadab seperti ini tidak boleh dibiarkan.

“Dia patut dikatakan sebagai penghinaan,” katanya menurut NST.

Sequerah kemudian bertanya sama ada Lokman berada di mahkamah sebelum ahli UMNO itu berdiri dan cuba menjelaskan apa yang berlaku.

Bagaimanapun, hakim menjelaskan kepadanya bahawa dia mengeluarkan notis tunjuk sebab dan prosiding menghina akan dimulakan.

“Adakah anda ingin mendapatkan peguam?,” tanya hakim sebelum Lokman mengiakannya.

Sequerah kemudian menetapkan 9.30 pagi Isnin depan untuk prosiding penghinaan dimulakan.

“Dia dituduh menghina penjawat awam dan menggelar keseluruhan sistem (undang-undang) tidak adil dan saya mahu prosiding penghinaan dimulakan segera,” katanya.

Lokman didakwa terlibat dalam konfrontasi semasa perbicaraan Zahid di mana presiden UMNO itu menghadapi 47 pertuduhan rasuah, pengubahan wang haram dan pecah amanah jenayah melibatkan dana Yayasan Akalbudi.


Isteri muda tak mengaku peras ugut suami warga emas

Seorang suri rumah mengaku tidak bersalah di Mahkamah Majistret Kota Bharu hari ini, atas pertuduhan melakukan pemerasan terhadap suaminya sendiri dengan mengambil wang tunai mangsa berjumlah RM13,000 di sebuah hotel dekat sini, bulan lepas.

Alimi Wahidah Shamsul, 33, membuat pengakuan itu di hadapan Majistret Muhammad Fitri Mokhtar.

Memetik laporan Bernama, dia didakwa berniat jahat melakukan pemerasan terhadap Mat Yassin Junus, 60, dengan cara mengambil wang tunai berkenaan sebagai cagaran sehingga membawa ketakutan kepada mangsa di sebuah hotel dekat sini kira-kira 6.19 petang, 21 September lalu.

Pertuduhan dikemukakan mengikut Seksyen 384 Kanun Keseksaan yang memperuntukkan hukuman penjara sehingga 10 tahun atau denda atau sebatan atau mana-mana dua daripada seksaan-seksaan itu, jika sabit kesalahan.

Timbalan Pendakwa Raya Nazuha Mohd Nasir menawarkan jaminan RM10,000 dengan seorang penjamin namun tertuduh yang diwakili peguam Aryani Mohd Amin daripada Yayasan Bantuan Guaman Kebangsaan memohon jumlah jaminan tidak lebih RM2,000.

“Tertuduh mempunyai dua anak yang masih bersekolah malah turut menjaga ibunya yang berusia 75 tahun dan uzur,” kata peguam itu.

Mahkamah membenarkan tertuduh diikat jamin RM4,000 dengan seorang penjamin dan menetapkan 19 Disember untuk sebutan semula kes.


Nasihat Taufan Nesat, paras sungai di Pahang tahap bahaya

Jabatan Meteorologi Malaysia (MetMalaysia) mengeluarkan nasihat mengenai Taufan Nesat yang kini berada kira-kira 1,294 kilometer (km) ke barat laut Kudat, Sabah.

Dalam kenyataan hari ini, MetMalaysia memaklumkan taufan itu berada kira-kira 343 km ke Timur Tenggara Hainan, China.

Berdasarkan pemerhatian sehingga jam 11 pagi ini, taufan itu bergerak ke barat daya dengan kelajuan 15 km/jam dan boleh mencapai kelajuan maksimum 139km/jam.

“Keadaan ini boleh menyebabkan angin kencang dan laut bergelora di kawasan perairan Laut China Selatan,” menurut kenyataan itu.

China juga masih mengekalkan isyarat amaran siklon tropika kategori 3 dengan taufan itu beransur-ansur bergerak ke arah barat daya merentasi bahagian utara Laut China Selatan.

Di bawah pengaruh bersama Nesat dan Monsun Timur Laut, kelajuan angin boleh mencapai tahap 6. Nesat diramal terus bergerak ke arah barat daya dan mengekalkan jarak kira-kira 400 kilometer ke selatan Macau.

Sementara itu, Jabatan Pengairan dan Saliran (JPS) memaklumkan paras air Sungai Luit di Kampung Subuh, Maran, Pahang telah melebihi tahap bahaya.

Paras sungai itu kini mencecah 28.17 meter (m) melebihi tahap normal 28m.

Menurut laman sesawang JPS, paras air di enam sungai di Sarawak, Kedah dan Melaka pula telah melebihi tahap waspada dan amaran.


1,873 kes baharu, 3 kematian

Jumlah jangkitan baharu Covid-19 di seluruh negara dalam tempoh 24 jam semalam (Selasa, 18 Oktober 2022), meningkat semula kepada 1,873 kes berbanding 1,210 kes pada Isnin.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,870,275 kes, dengan 4,810,424 pesakit telah sembuh, termasuk 1,515 yang pulih semalam.

Menurut data laman sesawang Github KKM, daripada jumlah kes baharu itu, 1,382 kes melibatkan individu yang telah menerima suntikan dos penggalak; 323 kes (penerima dua dos); 162 kes (individu tidak divaksinasi); dan enam kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 23,425 kes masih aktif, meningkat berbanding 23,070 kes yang dilaporkan sehingga Isnin.

Daripada jumlah itu, 22,360 pesakit masih menjalani kuarantin di rumah (22,002 pesakit pada Isnin); 1,022 dirawat di hospital turun tiga kes berbanding 1,025 pada Isnin.

Seramai 43 pesakit dimasukkan ke unit rawatan rapi (kekal seperti Isnin), dengan 12 daripadanya memerlukan alat bantuan pernafasan (19 pada Isnin).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, tiga pesakit meninggal dunia akibat komplikasi Covid-19 semalam. Tiada kes kematian di luar fasiliti kesihatan atau brought in death (BID).

Dua kematian dilaporkan di Johor, manakala satu di Sabah.

Untuk rekod, Malaysia kali pertama mencatatkan kes kematian akibat Covid-19 ialah pada 17 Mac 2020 dan sehingga kini jumlah angka korban adalah sebanyak 36,426 kes.

Daripada jumlah yang dilaporkan itu, sebanyak 7,748 kes adalah kematian BID.


PPN dibuat penuh teliti sebelum dilaksanakan, kata Pengarah Belanjawan

Satu kajian yang teliti dengan mengambilkira implikasi ekonomi dan sosial akibat krisis Covid-19 melanda negara sejak setahun lebih dijalankan terlebih dahulu sebelum Pelan Pemulihan Negara (PPN) dilaksanakan, kata Pengarah Pejabat Belanjawan Negara Datuk Johan Mahmood Merican.

Johan berkata berdasarkan pemahaman daripada hasil kajian tersebut baharu pelan diumumkan Perdana Menteri Tan Sri Muhyiddin Yassin bagi mengelak kerajaan menanggung risiko terhadap sesuatu langkah yang diambil demi membantu dan menjaga kebajikan rakyat.

“Kadangkala, saya berpendapat, risiko kita membuat sesuatu pengumuman dengan lebih awal sehingga kita benar-benar mempunyai pemahaman yang lebih baik, ialah, kita kemudiannya perlu membuat perubahan terhadap apa yang telah diputuskan.

“Kini, selepas mencapai satu tahap pemahaman tertentu setelah lebih setahun memerangi pandemik ini, kerajaan merasa cukup baik untuk mengumumkan (pelan itu),” katanya lapor Bernama.

Pelan Pemulihan Negara adalah strategi peralihan keluar daripada krisis COVID-19 merangkumi empat fasa, dan peralihan daripada setiap fasa kepada fasa seterusnya adalah berdasarkan data daripada tiga indikator ambang utama.

Sejak penularan pandemik ini pada tahun lepas, kerajaan telah melancarkan tujuh pakej rangsangan ekonomi dengan gabungan nilai RM380 bilion.

Empat pakej telah diumumkan pada 2020 — Pakej Rangsangan Ekonomi Prihatin Rakyat (PRIHATIN) bernilai RM250 bilion, PRIHATIN PKS Tambahan bernilai RM10 bilion, Pelan Jana Semula Ekonomi Negara (PENJANA) bernilai RM35 bilion dan Pakej Kerangka Inisiatif Tambahan Khas (KITA PRIHATIN) bernilai RM10 bilion.

Pada tahun ini, kerajaan mengumumkan tiga lagi pakej rangsangan iaitu Pakej Bantuan Perlindungan Ekonomi dan Rakyat Malaysia (PERMAI) bernilai RM15 bilion, Program Strategik Memperkasa Rakyat Dan Ekonomi (PEMERKASA) bernilai RM20 bilion dan Pakej Rangsangan PEMERKASA Tambahan bernilai RM40 bilion.

Dalam pada itu, Johan berkata erajaan menangani krisis COVID-19 dengan bertanggungjawab dan pendekatan itu telah diiktiraf oleh S&P Global Ratings menerusi pengesahan penarafan kredit berdaulat negara.

Beliau berkata walaupun kerajaan telah meningkatkan had statutori hutang sehingga 60 peratus, ia melindungi perbelanjaannya pada tahap bertanggungjawab untuk bertindak balas kepada krisis itu.

“Pengesahan S&P menunjukkan kita masih lagi bekerja dalam had dasar yang munasabah demi ekonomi yang berdaya tahan,” katanya menerusi program Breakfast Grille stesen radio BFM hari ini.

Baru-baru ini, S&P mengekalkan penarafan terbitan jangka panjang Malaysia berdenominasi mata wang asing pada A- dan ringgit pada A, dengan prospek negatif.

Agensi penarafan itu berkata, penarafan itu mencerminkan kekukuhan kedudukan sektor luaran Malaysia, dasar monetari yang fleksibel dan keupayaan menyokong kemampanan pertumbuhan ekonomi, walaupun peningkatan stok hutang kerajaan negara dan penentuan kadar fiskal yang sedang berkembang menjejaskan kekuatan ini.

Ketika ditanya mengenai kedudukan fiskal Malaysia, Johan berkata aspek terpenting pada masa ini adalah memastikan sokongan yang cukup terhadap industri, kecukupan kapasiti sistem penjagaan kesihatan untuk bertindak terhadap krisis kesihatan serta kesinambungan perniagaan bagi mereka yang terkesan akibat pandemik ini.

“Inilah yang kami utamakan. Sehubungan itu, mungkin terdapat beberapa fleksibiliti dari segi menguruskan defisit, terutamanya untuk tempoh yang masih berbaki tahun ini,” katanya.

Menurut Johan, kerajaan pada awalnya meramalkan defisit belanjawan sebanyak 5.4 peratus daripada keluaran dalam negara kasar (KDNK) di bawah Belanjawan 2021, namun mengubah semula sasaran defisit itu kepada enam peratus.

Sementara itu, Johan turut menyentuh mengenai Kumpulan Wang Amanah Negara (KWAN) yang ditubuhkan pada akhir 1980-an demi kebaikan generasi akan datang.

“Sekiranya krisis sekali dalam seumur hidup ini bukanlah faktor yang baik untuk menggunakan KWAN, saya tidak tahu bagaimana,” katanya.

Sehingga 31 Dis 2020, dana itu telah memiliki nilai aset berjumlah RM19.5 bilion, merangkumi RM10.4 bilion daripada Petroliam Nasional Bhd (Petronas) dan RM9.1 bilion bagi pulangan pelaburan yang dbuat oleh gergasi minyak dan gas itu.

Johan berkata kerajaan hanya menggunakan RM5 bilion daripadanya dan tidak akan menggunakan jumlah prinsipal yang disumbangkan Petronas.

“Mengapa perlu meminjam lebih banyak sedangkan ada dana yang mungkin tersedia? Ini akan menjadi kegunaan yang baik bagi dana tertentu dalam krisis dan kecemasan tertentu,” katanya.

Johan berkata Singapura turut mengeluarkan rizab tunainya, manakala Norway membuat pengeluaran daripada rizab minyak.

“Mereka menggunakan rizab mereka dan ia amat munasabah untuk berbuat demikian semasa krisis ini,” katanya lagi.


Amaran ribut petir di tujuh negeri

Jabatan Meteorologi (METMalaysia) mengeluarkan amaran ribut petir dan hujan lebat membabitkan tujuh negeri hingga jam 5 petang ini.

METMalaysia dalam satu kenyataan memaklumkan, amaran cuaca buruk itu diramal di Kedah, Perak, Pahang, Selangor, Wilayah Persekutuan Kuala Lumpur, Negeri Sembilan dan Sarawak.

Di Kedah membabitkan satu daerah iaitu Langkawi manakala di Perak daerah Kerian dan Larut, Matang dan Selama.

Di Pahang pula amaran dikeluarkan bagi daerah Cameron Highlands, Raub dan Bentong manakala di Selangor ialah Hulu Selangor, Gombak dan Hulu Langat.

“Amaran sama di Kuala Lumpur, Negeri Sembilan membabitkan Jelebu manakala Sarawak membabitkan daerah Kuching, Serian, Samarahan, Sarikei (Sarikei dan Meradong), Mukah (Tanjung Manis, Daro dan Matu) dan Miri (Telang Usan),” kata kenyataan itu.


Idris gelar bekas exco jaguh tembak babi sebagai pejuang

Pernah berseteru pada 2019, namun gara-gara politik, Datuk Seri Idris Haron dan Datuk Norhizam Hassan Baktee kini menjadi rakan seperjuangan malah Idris turut menggelar Norhizam sebagai ‘pejuang’.

Idris menggelarkan Norhizam sebagai pejuang selepas melihat karakter Ahli Dewan Undangan Negeri (ADUN) Pengkalan Batu itu di Dewan Undangan Negeri (DUN) Melaka semasa berlaku pertikaman lidah antara mereka tentang isu babi.

Malah Idris kata, keperibadian seseorang itu lebih penting berbanding ideologi politik dan atas alasan itu, Idris memberitahu Norhizam kini menganggap dirinya sebagai seorang “sifu”.

“Tidak ramai yang tahu karakter Norhizam bagaimana dan individu sebenar yang memulakan provokasi terhadap bekas ADUN Pengkalan Batu itu adalah saya. Jadi bila isu babi dibangkitkan, itu semua menampakkan karakter beliau sebagai seorang pejuang.

“Bagi saya, politik adalah politik. Tetapi jangan sampai kita menghina keperibadian dan jasa pemimpin lain. Bagi saya makian itu adalah perkara biasa.

“Bahkan saya pun mengikut saranan doktor untuk menyerap setiap provokasi dan makian yang dilemparkan kepada saya sepanjang menjadi orang politik.

“Mungkin atas faktor itu menyebabkan Norhizam kagum dan menganggap saya sebagai sifu beliau,” kata Idris dalam temubual bersama Sinar Harian.

Pada November 2019, berlaku perbalahan antara Idris dan Norhizam ketika bekas exco Pertanian, Pembangunan Usahawan Koperasi dan Asas Tani menjawab soalan tambahan berkaitan operasi memburu babi hutan.

Ekoran itu, Idris kemudian mencelah dan menasihatkan agar kerajaan negeri Melaka lebih sensitif untuk menjaga hubungan diplomatik antara Malaysia dan Indonesia dengan tidak mengeluarkan sebarang kenyataan yang boleh menggugat hubungan kedua negara seperti isu babi.

Selepas kejadian itu, Norhizam sekali lagi  dikaitkan dengan “babi”. Kali ini pada Mei 2020 pula apabila beliau bertikam lidah dengan Low Chee Leong (DAP-Kota Laksamana) di DUN Melaka.

Kejadian berlaku apabila Low menggelar Norhizam sebagai pengkhianat- merujuk kepada tindakan bekas exco itu sebelum ini menjadi ADUN DAP dan kemudian menjadi ADUN Bebas yang menyokong UMNO sekali gus membawa kejatuhan kerajaan Pakatan Harapan (PH) Melaka.


Pertuduhan terhadap Ke Ting cacat, tak ikut undang-undang: Pembela

Pasukan pembelaan seorang kerani, Sam Ke Ting yang merayu terhadap hukuman penjara enam tahun dijatuhkan Mahkamah Tinggi Johor Bahru, menegaskan bahawa tertuduh disabitkan atas pendakwaan cacat yang membawa kepada hukuman tidak mengikut undang-undang dan tidak boleh dikekalkan.

Peguam Ke Ting, Datuk Hisyam Teh Poh Teik, berkata ada tiga kesalahan berbeza mengikut Seksyen 41(1) Akta Pengangkutan Jalan (APJ) 1987.

Beliau berkata, kesalahan terbabit ialah memandu kenderaan secara melulu atau memandu kenderaan dengan laju atau memandu kenderaan dengan mengambil kira semua faktor termasuk keadaan trafik serta jalan yang berbahaya.

“Apa yang dilakukan pendakwa raya dalam kes ini ialah menggabungkan kesalahan pemanduan melulu dan bahaya. Ini adalah salah.

“Sepatutnya hanya satu daripada kesalahan itu mengikut undang-undang. Dengan hormatnya dihujahkan bahawa perayu sememangnya diperdayakan (mengenai pertuduhan). Perayu diperdayakan di kedua-dua peringkat iaitu pada akhir kes prima facie dan pembelaan.

“Berdasarkan hujahan terbabit, kami berharap supaya sabitan dan hukuman terhadap anak guam diketepikan,” katanya ketika berhujah di hadapan panel tiga hakim Mahkamah Rayuan, hari ini (31 Mac 2023) menurut BH.

Panel itu diketuai Datuk Hadhariah Syed Ismail, yang bersidang bersama Datuk Hashim Hamzah dan Datuk Azman Abdullah.

Pada 13 April tahun lalu, Mahkamah Tinggi Johor Bahru menjatuhkan hukuman penjara enam tahun dan denda RM6,000 terhadap Ke Ting atas kesalahan memandu secara melulu sehingga menyebabkan kematian lapan remaja yang menunggang basikal lajak, pada 2017.

Hakim, Datuk Abu Bakar Katar, turut memerintahkan Ke Ting, 27, menjalani hukuman penjara enam bulan lagi jika gagal membayar denda, selain hilang kelayakan memandu selama tiga tahun berkuat kuasa selepas selesai menjalani hukuman penjara.

Ia sekali gus mengetepikan keputusan Mahkamah Majistret pada 10 Oktober tahun sama, yang mengekalkan keputusan untuk melepas dan membebaskan responden daripada pertuduhan berkenaan.

Abu Bakar dalam penghakimannya, berkata mahkamah bicara sebelum ini terkhilaf apabila gagal memutuskan pembelaan responden secara tidak bersumpah dan hanya bersifat penafian semata-mata.

Berdasarkan pertuduhan, wanita itu didakwa melakukan kesalahan di Jalan Lingkaran Dalam, Johor Bahru, pada jam 3.20 pagi 18 Februari 2017.

Remaja yang maut ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin,16.

Tertuduh didakwa mengikut Seksyen 41 (1) APJ 1987 yang memperuntukkan hukuman penjara maksimum 10 tahun dan denda, selain lesen memandu digantung jika sabit kesalahan.

Sementara itu, Timbalan Pendakwa Raya, Tengku Amir Zaki Tengku Abdul Rahman, mahu memberi penekanan terhadap kesilapan dibuat Mahkamah Majistret yang membebaskan tertuduh.

“Mahkamah Rayuan boleh menilai semula bukti dan tengok balik (kes ini) betul atau tidak. Fakta semua ada dan saksi nak cakap apa. Dakwaan saksi bahawa remaja itu duduk di tengah jalan adalah salah, kita akan buktikan,” katanya.

Bagaimanapun, Tengku Amir Zaki yang memaklumkan memerlukan dua jam untuk berhujah mengenai kes berkenaan menyebabkan panel hakim menangguhkan prosiding rayuan ke 11 April depan.

Basikal lajak: Rayuan terakhir Sam Ke Ting, apa yang perlu diketahui


Anak Najib berdepan tuntutan cukai RM13.1 juta tarik balik rayuan

Datuk Mohamad Nizar Najib akan menarik balik rayuannya yang dikemukakan pada 11 Ogos tahun lalu di Mahkamah Rayuan berhubung tuntutan saman cukai daripada Lembaga Hasil Dalam Negeri sebanyak RM13.1 juta.

Anak kepada bekas Perdana Menteri Datuk Seri Najib Razak itu difahamkan sudah merekodkan perintah persetujuan dengan Suruhanjaya Khas Cukai Pendapatan (SCIT) berhubung pembayaran tunggakan cukai tersebut.

Menurut laporan portal Malaysiakini, peguam yang mewakili Nizar, Muhammad Farhan Muhammad Shafee mengesahkan perkara itu.

Farhan berkata pasukan undang-undang Nizar bersedia untuk memaklumkan kepada Mahkamah Rayuan ketika pengurusan kes hari ini mengenai perkara itu dan berhasrat untuk menarik balik rayuan tersebut.

“Ya, dia (Nizar) telah merekodkan perintah persetujuannya, dan kami akan menarik balik permohonan kami hari ini, dan memaklumkan kepada mahkamah,” kata Farhan lapor portal tersebut.

Pagi tadi, Mahkamah Rayuan di Putrajaya, telah menetapkan tarikh pengurusan kes dalam talian berhubung rayuan Nizar untuk membatalkan penghakiman terus terhadap saman cukai itu.

Bagaimanapun tidak didedahkan jumlah bayaran yang telah dipersetujui oleh Nizar dan SCIT.

“Jumlahnya jauh lebih rendah daripada asal (jumlah saman cukai RM13 juta),” kata Farhan.

Mengikut peruntukan undang-undang, jumlah yang perlu dilangsaikan antara pembayar cukai dan LHDN dalam tindakan undang-undang tidak didedahkan kepada umum.

Pada 24 Julai 2019, LHDN telah memfailkan surat perintah saman terhadap Nizar, yang mengarahkannya untuk membayar sebanyak RM13,159,821,94 sepanjang tempoh tahun 2011 hingga 2017.

Selain Nizar, Najib dan anak lelakinya Mohd Nazifuddin turut dikenakan saman cukai yang masing-masing sebanyak RM1.69 bilion dan RM37.6 juta.


Malaysia-Mesir sedia eratkan semula hubungan dua hala

Malaysia memberi komitmen untuk mengeratkan semula hubungan dua hala dengan Mesir khususnya dalam aspek hubungan antarabangsa dan ekonomi selepas perbincangan diadakan antara Perdana Menteri Tan Sri Muhyiddin Yassin dan Presiden Mesir Abdel Fattah Al Sisi semalam.

Muhyiddin menyifatkan perbincangan secara sidang video dengan Abdel Fattah tersebut menyentuh kerjasama yang lebih meluas dalam pelbagai bidang, ekonomi, perdagangan, pendidikan, pelancongan dan pembangunan infrastruktur.

“Saya mengambil inisiatif mengemukakan pandangan bahawa sudah tiba masanya untuk Malaysia mengeratkan semula hubungan dengan Mesir, yang mana Tuan Yang Terutama (TYT) Abdel Fattah Al Sisi menyambut baik cadangan ini, dan mengalu-alukan perbincangan melibatkan pemimpin tertinggi kedua-dua negara dilakukan segera,” kata Muhyiddin dalam kenyataan yang dimuat naik di Facebook rasminya hari ini.

Mesir, kata Perdana Menteri, merupakan rakan dagang Malaysia yang terbesar di rantau Afrika Utara dengan nilai dagangan pada tahun lepas mencecah RM2.06 bilion.

Sebagai antara negara pengimport minyak sawit Malaysia yang terbesar di Afrika, platform berkenaan turut digunakan untuk menggalakkan Mesir agar bukan sahaja terus mengimport komoditi berkenaan daripada negara ini, tetapi juga meningkatkan lagi jumlah import pada masa depan, katanya.

Perdana Menteri berkata menerusi perbincangan itu, beliau dan Abdel Fattah turut menyatakan kesediaan masing-masing untuk meningkatkan lagi kerjasama perdagangan di antara Malaysia-Mesir pada masa depan.

“Dalam hal ini, saya mencadangkan agar kedua-dua negara menandatangani Comprehensive Economic Cooperation dan cadangan ini telah disambut baik oleh TYT Presiden,” katanya.

Selain itu, perbincangan turut menyentuh isu serantau dan antarabangsa khususnya situasi terkini di Palestin. Peranan konstruktif Mesir yang bertindak sebagai broker dalam perjanjian gencatan senjata di antara Palestin dan Israel yang berkuat kuasa pada 21 Mei lalu, turut mendapat pujian Malaysia.

“Dalam hal ini, saya telah membangkitkan mengenai prospek kerjasama Malaysia-Mesir berhubung penyaluran bantuan kemanusiaan dan perubatan Malaysia ke Palestin melalui sempadan Rafah yang merupakan satu-satunya pintu masuk yang menghubungkan Mesir dan Gaza.

“Alhamdulillah, TYT Presiden menyatakan kesediaan kerajaan Mesir membantu Malaysia bagi penyaluran bantuan kepada Palestin,” katanya.

Muhyiddin berkata kerajaan Malaysia juga merakamkan penghargaan kepada kerajaan Mesir atas peluang pendidikan yang telah diberikan kepada rakyat negara ini untuk melanjutkan pelajaran di negara berkenaan.

Katanya ketika ini terdapat kira-kira 8,000 pelajar Malaysia sedang mengikuti pengajian dalam pelbagai bidang seperti pengajian Islam, perubatan dan pergigian di beberapa universiti di negara itu.

Mengakhiri perbincangan, kedua-dua pemimpin saling mengundang untuk masing-masing mengadakan lawatan rasmi ke atas kedua-dua negara selepas pandemik Covid-19 berakhir.


Malaysia perketat sekatan ke atas rakyat negara lapor kes Omicron

Kerajaan bersetuju melaksanakan lima langkah awal bagi mengawal dan menyekat penularan varian baharu Covid-19, Omicron, setelah menerima cadangan daripada Kementerian Kesihatan Malaysia, semalam.

Menteri Kesihatan Khairy Jamaluddin berkata lima tindakan yang diambil ialah sekatan perjalanan sementara; memantau dan mengemas kini senarai negara yang melaporkan kes Omicron; dan memperkukuhkan kawalan di pintu masuk antarabangsa.

Menurutnya, langkah sekatan juga dilakukan terhadap pelajar antarabangsa dan pekerja asing, serta menerusi Program Gelembung Pelancongan Antarabangsa Langkawi.

Dalam kenyataan media hari ini, beliau memaklumkan sehingga semalam sebanyak 20 negara, termasuk 18 negara yang melaporkan kes import, mengesahkan terdapat kes positif Omicron.

“Sebanyak 203 daripada 215 kes variant of concern (VOC) Omicron telah dilaporkan dalam laman web Global Initiative on Sharing All Influenza Data (GISAID),” katanya yang turut menyenaraikan negara melaporkan kes Omicron.

Negara terbabit ialah Afrika Selatan sebanyak 128 kes; diikuti Botswana (19); Belanda (12); Portugal (13); United Kingdom (sembilan); Australia (enam); masing-masing lima kes di Jerman dan Hong Kong; dan masing-masing empat di Itali, Israel serta Austria.

Brazil, Kanada, Jepun dan Denmark masing-masing merekodkan dua kes Omicron; serta masing-masing satu di Sepanyol, Perancis, Belgium, Republik Czech dan Sweden.

Menurut Khairy berdasarkan maklumat yang diperoleh setakat ini varian berkenaan telah berkembang ketika jangkitan kronik dalam individu yang mempunyai sistem imun yang rendah, selain mempunyai banyak mutasi, termasuk sehingga 32 spike protein.

“Varian ini mempunyai 10 mutasi di protein yang melekat pada ACE2 receptor – yang membolehkan virus masuk ke dalam sel badan.

“Sebagai perbandingan, varian Beta mempunyai tiga mutasi dan Delta mempunyai dua mutasi. Varian Omicron telah menular pada kadar yang lebih pantas daripada varian lain, sekali gus menunjukkan kemungkinan besar ianya lebih mudah merebak.

“Bukti awal menunjukkan varian ini juga berkemungkinan menyebabkan risiko lebih tinggi untuk jangkitan semula berbanding VOC lain,” katanya.

Sehubungan itu, katanya sekatan sementara dikenakan terhadap lapan negara di selatan Afrika iaitu Afrika Selatan, Botswana, Eswatini, Lesotho, Mozambique, Namibia, Zimbabwe dan Malawi.

Tindakan juga diambil dengan mengenakan sekatan perjalanan sementara bagi pengembara bukan warganegara Malaysia dari negara yang melaporkan penularan Omicron atau negara berisiko berlaku penularan yang disenaraikan atau pengembara yang mempunyai sejarah perjalanan ke negara-negara tersebut dalam tempoh 14 hari sebelum ketibaan.

Bagaimanapun, tiada sekatan kemasukan bagi warganegara Malaysia dan pemegang pas lawatan jangka panjang, namun mereka perlu menjalani kuarantin wajib selama 14 hari di stesen kuarantin tanpa mengira status vaksinasi.

Selain rakyat Malaysia tidak dibenar ke negara-negara berkenaan, Khairy berkata kerajaan juga bersetuju menangguhkan perancangan untuk mewujudkan Laluan Perjalanan Vaksinasi (VTL) dengan negara yang dikenal pasti melaporkan penularan Omicron.

“Penangguhan ini adalah sehingga gambaran lebih jelas diperoleh mengenai penularan varian Omicron pada peringkat global.

“Bagi VTL Malaysia-Singapura pula, semua pengembara digalak melakukan ujian pengesanan Covid-19 kendiri pada hari ketiga dan ketujuh selepas ketibaan,” katanya.

Selain itu, Khairy berkata penggunaan sistem ‘autogate’ Jabatan Imigresen Malaysia dihentikan sementara berkuat kuasa serta-merta, di mana penumpang dari negara yang melaporkan kes-kes Omicron hanya boleh masuk melalui Lapangan Terbang Antarabangsa Kuala Lumpur (KLIA), melalui ‘gate’ khas yang disediakan.

Menurutnya syarikat penerbangan bertanggungjawab mengenal pasti pengembara dari negara-negara yang merekodkan kes varian itu serta memaklumkannya kepada Pejabatan Kesihatan KLIA.

Khairy juga memaklumkan kerajaan bersetuju untuk menangguhkan sementara kemasukan pelajar antarabangsa dan pekerja asing dari negara terbabit.

Sementara itu, menerusi Program Gelembung Pelancongan Antarabangsa Langkawi pula, beliau berkata pelancong dari negara yang melaporkan kes positif Omicron atau mempunyai sejarah perjalanan ke negara tersebut dalam tempoh 14 hari, tidak dibenar memasuki pulau itu.

“Warganegara atau penduduk Langkawi yang pulang dari negara yang melaporkan kes Omicron, dibenar memasuki Malaysia melalui pintu masuk KLIA dan perlu menjalani kuarantin wajib 14 hari di stesen kuarantin khas.

“Manakala pelancong asing yang disahkan positif Omicron akan diisolasi di hospital swasta dengan kos ditanggung sendiri,” katanya.


Meteorologi Singapura ramal hujan sepanjang Oktober

Cuaca lembap ketika ini dijangka berterusan sepanjang Oktober, dengan hujan petir dijangka pada kebanyakan hari dalam dua minggu akan datang, kata Perkhidmatan Meteorologi Singapura (Met Service) pada Isnin (17 Oktober).

Dalam tinjauan dua mingguannya, Met Service berkata keadaan antara monsun diramalkan berlarutan hingga November.

Lebih banyak hujan boleh dijangkakan di Singapura dan kawasan sekitarnya, dan aktiviti kilat cenderung lebih tinggi ketika bulan-bulan antara monsun berbanding bulan-bulan lain dalam setahun.

Dalam dua minggu akan datang, hujan berserta petir dijangka berlaku pada kebanyakan hari, kata Met Service. Pada beberapa hari dalam dua minggu itu, hujan lebat yang meluas dengan angin kencang mungkin berlaku antara waktu sebelum subuh dan pagi.

Pada separuh akhir dua minggu, hujan petir tengah hari diramalkan pada kebanyakan hari, dengan hujan berterusan hingga petang pada beberapa hari ini.

Dalam beberapa hari, hujan sederhana lebat hingga lebat dijangkakan, disebabkan penumpuan angin berskala besar di Singapura dan kawasan sekitarnya.

“Secara keseluruhannya, taburan hujan bagi Oktober dijangka melebihi purata bagi kebanyakan bahagian di Singapura,” kata Met Service.

Untuk baki bulan itu, suhu harian pada kebanyakan hari diramalkan antara 24 dan 33 darjah Celsius.

Walaupun hujan dijangka pada kebanyakan hari, suhu maksimum harian masih boleh mencapai paras tinggi kira-kira 34 darjah Celsius dalam beberapa hari. Selain itu, cuaca lembap mungkin membawa suhu harian antara 23 dan 32 darjah Celsius dalam beberapa hari. – Agensi


Doktor meninggal di hotel disyaki alami kemurungan kerana kerja

Polis menemukan beberapa jenis ubat antikemurungan di sebuah bilik hotel di Pasir Panjang, Port Dickson, di mana seorang doktor berusia 37 tahun ditemukan meninggal dunia minggu lalu.

Ketua Polis Daerah Port Dickson Superintenden Aidi Sham Mohamed juga mengesahkan ahli keluarga memaklumkan kepada polis bahawa doktor berkenaan mengalami kemurungan.

“Mangsa dikatakan mengalami kemurungan berkemungkinan disebabkan oleh pekerjaannya dan perkara tersebut dimaklumkan ketika temu bual dengan keluarga mangsa.

“Pihak polis juga ada menemui beberapa jenis ubat-ubatan berkaitan kemurungan di dalam bilik tersebut,” katanya, menurut laporan Utusan.

Sebelum ini, media melaporkan, seorang wanita yang juga pegawai perubatan di sebuah hospital kanak-kanak di Petaling Jaya, Selangor ditemukan meninggal dunia di sebuah hotel di Pasir Panjang, pada petang 20 Mei lalu.

Aidi Sham berkata, pada jam 2 petang, pihaknya telah menerima maklumat daripada pekerja sebuah hotel di Pasir Panjang yang telah menemui seorang wanita dalam keadaan tidak sedarkan diri terbaring di atas katil bilik hotel tersebut.

“Siasatan awal pihak polis mendapati tiada sebarang unsur jenayah didapati di tempat kejadian dan semakan dari pihak hotel mendapati mangsa telah mendaftar masuk seorang diri pada 19 Mei lalu.

“Mangsa telah disahkan meninggal dunia oleh Pembantu Perubatan Klinik Kesihatan Pasir Panjang pada jam 2.56 petang,” katanya.

Menurutnya polis mengklasifikasikan kes sebagai mati mengejut dan bedah siasat telah dijalankan di Jabatan Forensik Hospital Port Dickson dan punca kematian tidak dapat dikenal pasti.

17 April lalu, seorang doktor pelatih berusia 25 tahun yang baharu tiga minggu menjalani latihan di Hospital Pulau Pinang ditemukan meninggal dunia di kediamannya dipercayai akibat tekanan kerja.

Kematian doktor pelatih itu mencetuskan spekulasi meluas bahawa dia mungkin menjadi mangsa penderaan tempat kerja. Bagaimanapun Jabatan Kesihatan Negeri menafikan sekeras-kerasnya dakwaan itu.

Susulan itu, Kementerian Kesihatan menubuhkan pasukan petugas khas untuk meningkatkan budaya kerja dalam perkhidmatan kesihatan negara berikutan dakwaan buli dan tekanan mental oleh pekerja kesihatan.


Dua lelaki berpakaian wanita bergambar di laman istana ditahan

Polis menahan dua lelaki hari ini berhubung dakwaan berpakaian wanita dan mengambil gambar kurang sopan di hadapan Laman Mahkota Istana Bukit Serene di Johor Bahru, serta memuat naiknya menerusi laman sosial Facebook.

Ketua Polis Johor Datuk Kamarul Zaman Mamat berkata gambar tersebut kemudiannya dikongsikan semula oleh pengendali Facebook Persatuan Bangsa Johor daripada pemilik akaun Facebook Bryan Wee dan Deachon Chai.

Beliau berkata tangkapan dilakukan kira-kira 12.30 hingga 1.30 tengah hari tadi di sekitar Taman Nusa Bestari dan Ibu Pejabat Polis Daerah Johor Bahru Selatan di sini, lapor Bernama.

“Kedua-duanya akan direman untuk siasatan mengikut Seksyen 505 (b) Kanun Keseksaan iaitu kenyataan yang menimbulkan kegusaran awam dan menggugat keharmonian negara, jika disabit kesalahan boleh dihukum penjara maksimum dua tahun atau denda atau kedua-duanya sekali.

“Kes turut disiasat mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian, jika disabit kesalahan boleh dihukum denda tidak melebihi RM50,000 atau penjara satu tahun atau kedua-duanya sekali,” katanya dalam kenyataan hari ini.

Kamarul Zaman berkata ujian saringan awal air kencing mendapati kedua-dua lelaki itu positif dadah jenis ketamin dan mereka turut disiasat di bawah Seksyen 15 (1) Akta Dadah Berbahaya 1952.

“Justeru, polis menyeru orang ramai supaya menggunakan media sosial secara berhemah dan tidak akan berkompromi terhadap mana-mana individu yang sengaja menggugat keselamatan serta ketenteraman awam,” katanya.

Terdahulu, tular menerusi media sosial beberapa keping gambar kedua-dua lelaki berkenaan berpakaian wanita dan kurang sopan di hadapan Laman Mahkota Istana Bukit Serene.


Pemimpin PH, BN bimbang prestasi cemerlang Sanusi tadbir Kedah

Timbalan Ketua Dewan Ulamak PAS Pusat, Zulkifli Ismail berkata, kompetensi dan prestasi cemerlang Menteri Besar Kedah, Datuk Seri Muhamad Sanusi Md Nor membimbangkan pemimpin PH-BN sehingga diserang dari pelbagai sudut.

Beliau berkata, Sanusi merupakan seorang yang mempunyai visi yang sangat jauh di dalam kepimpinan beliau terhadap Kedah.

“Sehingga di bawah kepimpinan beliau kita melihat pelaburan begitu besar di negeri Kedah. Kemajuan Negeri Kedah sangat jelas di bawah pentadbiran beliau, kepimpinan yang mempunyai visi dan mempunyai kemampuan, kompentensi untuk melaksanakan visi. Ini ada pada Yang Amat Berhormat Datuk Seri Sanusi.

“Justeru, beliau sebagai pemimpin yang diamanahkan oleh PAS untuk menerajui Kerajaan Negeri Kedah, sebagaimana pemimpin-pemimpin yang diamanahkan oleh PAS daripada Menteri Besar Menteri Besar PAS untuk menerajui kerajaan di negeri masing-masing, adalah merupakan daripada kalangan pemimpin-pemimpin yang memiliki ciri-ciri kepimpinan yang baik,” katanya, menurut laporan Harakahdaily.

Mengulas lanjut, Zulkifli berkata, dalam suasana yang ada pada hari ini kepimpinan seperti Sanusi sangat digeruni oleh musuh-musuh politik PN kerana mereka yang berada dalam PH tidak mempunyai ciri-ciri tersebut.

“Mereka hanya bercakap dan kemudiannya melakukan pembohongan kepada rakyat dan di dalam melaksanakan tugas tidak ada kemampuan, tak ada kompetensi langsung.

“Sehingga mereka dilihat oleh rakyat dalam tempoh 100 hari apa ini gagal untuk mereka memimpin negara kita ini keluar daripada krisis.

“Sehingga pandangan-pandangan rakyat yang dilontarkan kepada mereka tidak diberikan perhatian yang sewajarnya. Itu menunjukkan pemimpin yang sangat lemah,” katanya.

Tambah beliau, mereka juga bimbang dengan kepimpinan yang baik yang ditunjukkan oleh Sanusi.

“Dan mereka melihat Datuk Seri Sanusi ni kalau terus beliau memimpin Kedah sebagai Menteri Besar menjadi poster boy di dalam pilihan raya yang akan datang ini, mereka tahu mereka tidak mempunyai sebarang harapan untuk mendapat sokongan rakyat di negeri Kedah dan begitulah juga di negeri-negeri yang lain,” ujarnya kepada Harakahdaily.

Beliau juga melihat situasi serangan bertubi-tubi terhadap Sanusi adalah merupakan suatu tindakan yang terancang untuk ‘membunuh’ karaker Menteri Besar Kedah itu.

“Sebab itu saya mengharapkan supaya beliau secara khusus yang mempunyai kesabaran dan juga sikap keteguhan yang tinggi untuk tidak tunduk kepada serangan serangan ini.

“Dan begitu juga kita memang di dalam Perikatan Nasional di dalam PAS, serangan-serangan yang dibuat dan juga persepsi generatif yang dicipta itu memang kita anggap benda tu mengarut semua yang kita tidak melayannya,” tambahnya. – Harakah


Persatuan Peguam Komanwel kritik langkah SPRM siasat Nazlan

Siasatan yang dijalankan Suruhanjaya Pencegahan Rasuah Malaysia (SPRM) terhadap Hakim Datuk Mohd Nazlan Mohd Ghazali juga menerima kritikan Persatuan Peguam Komanwel (CLA).

Persatuan perundangan terkemuka itu menyifatkan tindakan SPRM menyiasat Nazlan sebagai sama dengan campur tangan eksekutif dalam badan kehakiman dan melanggar kod etika kehakiman yang tidak berada bawah bidang kuasa agensi tersebut.

“Isunya kini res judicata,” kata surat terbuka itu.

CLA juga berkata keputusan rayuan Mahkamah Persekutuan baru-baru ini yang diputuskan oleh tiga peguam iaitu Haris Fathillah Mohamed Ibrahim, Nur Ain Mustapa dan Sreekant Pillai menunjukkan dakwaan terhadap Nazlan tiada mempunyai merit.

CLA juga melahirkan kebimbangan langkah SPRM membuat pengumuman awam berhubung penyiasatan dan penemuannya terhadap Nazlan, dengan CLA berhujah tindakan sedemikian adalah sama dengan pencabulan besar terhadap aspek pemisahan kuasa.

Walaupun SPRM ditugaskan untuk memerangi rasuah di Malaysia, CLA mencadangkan penyiasatan sedemikian terhadap hakim yang sedang bersidang boleh memberi kesan buruk terhadap badan kehakiman dan kedaulatan undang-undang.

“Sebagai sebuah kerajaan, adalah penting bagi eksekutif untuk menghormati, melindungi dan menegakkan kebebasan badan kehakiman, yang merupakan tonggak utama pentadbiran keadilan.

“Badan kehakiman mesti kekal bebas, tidak berat sebelah, dan bebas daripada sebarang bentuk campur tangan atau paksaan terutamanya oleh eksekutif,” kata surat itu lagi.

CLA menggesa Perdana Menteri Datuk Seri Anwar Ibrahim sebagai ketua kerajaan mengambil langkah proaktif untuk memastikan kebebasan kehakiman, mengingatkan beliau berhubung kepentingan mempunyai hakim yang bebas menjalankan tugas mereka tanpa rasa takut untuk memihak.

Surat bertarikh 20 April itu ditandatangani oleh Presiden CLA Peter Maynard KC.

Tahun lepas, SPRM memulakan siasatan terhadap Nazlan atas dakwaan beliau menerima RM1 juta daripada sumber yang tidak dapat dijelaskan dalam akaunnya daripada ahli perniagaan buruan dan dalang skandal 1MDB, Low Taek Jho atau dikenali sebagai Jho Low.

Nazlan membuat laporan polis untuk menentang dakwaan blog itu.


Malaysia tak seperti Sri Lanka, IMF akui kekuatan ekonomi kita

Tabung Mata Wang Antarabangsa (IMF) tidak pernah menyatakan bahawa Malaysia mengalami masalah ekonomi, sebalik agensi itu yakin dengan prospek pertumbuhan ekonomi negara.

Menteri Kewangan Tengku Datuk Seri Zafrul Abdul Aziz berkata IMF baru-baru ini menyuarakan keyakinan bahawa Keluaran Dalam Negara Kasar (KDNK) Malaysia akan berkembang pada kadar 5.75 peratus tahun ini.

Menyifatkan satu infografik berhubung kedudukan hutang negara sebagai palsu, beliau menjelaskan banyak negara di Asia mempunyai kadar hutang yang lebih tinggi daripada Malaysia.

Antaranya negara maju seperti Jepun dengan kadar hutang sebanyak 263.1 peratus daripada KDNK dan jiran kita Singapura dengan kadar hutang sebanyak 132.8 peratus daripada KDNK, katanya dalam kenyataan hari ini.

“Kononnya Malaysia bakal jadi seperti Sri Lanka. Betul ke? Kalau nak dibandingkan, hutang Sri Lanka ialah 107.2 peratus daripada KDNK berbanding Malaysia pada kadar 63.4 peratus sahaja. Adakah Jepun dan Singapura juga bakal bankrap lebih awal dari Malaysia?

“Kadar hutang kepada KDNK bukanlah aspek yang paling penting dalam menentukan kadar hutang adalah terkawal, sebaliknya yang paling penting adalah kemampuan keberhutangan (debt affordability) dan kemampanan hutang (debt sustainability),” katanya.

Tengku Zafrul berkata kerajaan sentiasa disiplin menyempurnakan tanggungjawab pembayaran hutang negara dan tidak pernah gagal untuk membayar faedah dan hutang yang telah matang, sekali gus membuktikan kedudukan fiskal negara yang kukuh dan mampan.

Menurutnya IMF sendiri mengakui bahawa kedudukan hutang Malaysia masih di paras terurus.

“Kalau kita bandingkan indikator ekonomi Malaysia dan Sri Lanka, adalah jelas bahawa ekonomi kita jauh lebih kukuh berbanding Sri Lanka. Jadi kemungkinan untuk negara bankrap seperti Sri Lanka adalah amat tipis.

“Saya harap penjelasan ini dapat merungkai sebarang kemusykilan. Kalau ada kawan-kawan atau saudara-mara yang masih forward berita palsu ni, boleh saja share penjelasan ini agar mereka faham keadaan sebenar.

Sementara itu, dalam Laporan Kewangan Rakyat Ke-103 yang dikeluarkan pada hari ini, Tengku Zafrul berkata kerajaan telah menyalurkan sejumlah RM20.89 bilion kepada 357,895 majikan melalui Program Subsidi Upah (PSU) untuk mengekalkan penggajian 2.96 juta pekerja tempatan dan mengurangkan kadar pengangguran dalam kalangan pekerja warganegara Malaysia.

Katanya bagi PSU 1.0, seramai 322,177 majikan dan 2.64 juta pekerja telah menerima manfaat di bawah pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) dengan permohonan subsidi upah yang diluluskan telah mencecah nilai RM12.958 bilion setakat 1 Julai 2022.

Beliau berkata di bawah PSU 2.0 setakat 1 Julai 2022, sejumlah RM1.408 bilion telah disalurkan kepada 81,158 majikan untuk terus beroperasi dan mengekalkan penggajian seramai 719,024 pekerja.

“Sementara bagi PSU 3.0 setakat tempoh yang sama, sebanyak RM3.766 bilion telah disalurkan kepada 162,307 majikan untuk mengekalkan penggajian bagi 1.53 juta pekerja.

“Malah, PSU 3.0 turut ditambahbaik dengan Pakej Bantuan Perlindungan Ekonomi Dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA) dan PEMERKASA+,” katanya.


Orang miskin, B40 tetap kena bayar PTPTN, manifesto PRU PH janji lain

Golongan miskin dan isi rumah B40 tetap perlu membayar hutang pinjaman Perbadanan Tabung Pendidikan Tinggi Nasional (PTPTN), kerana kerajaan Pakatan Harapan-Barisan Nasional (PH-BN) tidak bercadang memansuhkannya secara bersasar.

Keputusan itu, berbeza dengan manifesto Pilihan Raya Umum Ke-15 (PRU-15) PH pada 19 November 2022, yang berjanji memberi pengampunan hutang PTPTN secara bersasar bagi mengatasi masalah pinjaman pendidikan tidak munasabah dalam kalangan siswa.

Pada 2 November tahun lalu, 17 hari sebelum PRU-15 diadakan Pengerusi PH Datuk Seri Anwar Ibrahim ketika melancarkan manifesto itu berkata Program Pengampunan Hutang bersasar khas kepada golongan miskin dan isi rumah B40 akan diperkenalkan, jika pakatan memerintah.

Ini bermakna PH bersetuju memansuhkan secara bersasar hutang pinjaman PTPTN oleh golongan miskin dan B40.

Bagaimanapun, Menteri Pendidikan Tinggi (BN), Datuk Seri Mohamed Khaled Nordin berkata kerajaan tidak merancang untuk memansuhkan hutang pinjaman PTPTN bersasar kepada golongan miskin dan isi rumah B40, buat masa ini.

Beliau berkata demikian ketika menjawab soalan Wan Ahmad Fayhsal Wan Ahmad Kamal (Perikatan Nasional-Machang) mengenai bila Program Pemansuhan Hutang PTPTN bersasar kepada golongan miskin dan isi rumah B40, di Dewan Rakyat hari ini (14 Februari 2023).

Memetik laporan BH, Khaled berkata berdasarkan unjuran awal PTPTN, cadangan pemansuhan hutang pinjaman kepada golongan itu akan membabitkan 1.84 juta peminjam, dengan jumlah pelupusan hutang sebanyak RM42.34 bilion.

“Bagaimanapun, kerajaan sentiasa prihatin dan memberi perhatian kepada peminjam PTPTN dan kemudahan membayar balik pinjaman.

“Sehingga kini, terdapat pelbagai cara dan inisiatif dilakukan dalam usaha memudahkan peminjam daripada golongan itu, antaranya penangguhan bayaran balik jika menyambung pengajian atau belum mendapat pekerjaan dan penstrukturan semula bayaran balik pinjaman mengikut kemampuan.

“Selain itu, pemberian diskaun bayaran balik jika dilakukan bayaran secara sekali gus dengan penuh dan bayaran balik hanya bermula selepas 12 bulan peminjam menamatkan pengajian bagi memberi ruang membuat persediaan sewajarnya serta memperoleh pendapatan yang stabil sebelum memulakan bayaran balik,” katanya pada sesi Waktu Pertanyaan Jawab Lisan di Dewan Rakyat.


PRU-15 : Annuar teringin jadi calon lagi

Menteri Komunikasi dan Multimedia sementara, Tan Sri Annuar Musa akui masih mahu menjadi calon dalam Pilihan Raya Umum ke-15 (PRU-15), lapor Berita Harian.

Menurut Ahli Parlimen Ketereh itu, beliau masih mahu berkhidmat meskipun pernah tewas tiga kali daripada lapan pilihan raya ditandinginya.

“Sebagai seorang ahli politik yang menyertai lapan kali pilihan raya, iaitu tiga kali tewas serta lima kali menang, saya masih teguh berdiri dan masih lagi teringin menjadi calon.

“Kalau masuk politik ini, nak keluarnya payah,” katanya pada Majlis Pelancaran Kira Detik Malam Kemuncak Anugerah Seri Angkasa 2022 di Kementerian Komunikasi dan Multimedia, hari ini..

Namun menurut Annuar sebarang keputusan hanya boleh ditentukan oleh ‘Top 5’ UMNO.

“Sebenarnya ramai (mahu menjadi calon), bukan saya sahaja. Kalau kita ada keinginan untuk berkhidmat maka ada keinginan untuk menjadi calon.

“Namun sama ada menjadi calon untuk mewakili mana-mana parti, partilah yang menentukan. Bukannya kita,” katanya.

Pada PRU-14, Annuar menang dengan majoriti 4,626 undi menewaskan calon PAS dan Pakatan Harapan.


Bukan operasi roboh tokong, polis beri penjelasan perusuh buat kecoh

Pihak polis menafikan insiden kekecohan yang dicetuskan sekumpulan individu bersebelahan tokong di Cheras berpunca daripada operasi perobohan sebaliknya terdapat salah faham berhubung isu tersebut.

Ketua Polis Daerah Cheras, Asisten Komisioner Muhammad Idzam Jaafar berkata kehadiran pihak berkuasa bukan untuk merobohkan tokong yang terletak berhampiran jalan yang dalam pembinaan sehingga berlakunya pergelutan dengan sekumpulan individu tersebut.

Menurut Muhammad Idzam, kejadian berlaku sekitar pukul 11.45 pagi hingga 4 petang tadi apabila satu operasi telah dijalankan oleh Pejabat Tanah dan Galian Wilayah Persekutuan Kuala Lumpur (PTG) untuk membina pagar penghadang (hoarding) bagi membina jalan untuk dijadikan laluan ke sekolah.

“Di dalam operasi tersebut pihak polis IPD Cheras telah hadir bagi memastikan keselamatan dan kelancaran operasi yang dijalankan.

“Semasa operasi dijalankan terdapat lebih kurang 30 orang lelaki dan perempuan berbangsa Cina membawa kayu dan besi.

“Kumpulan ini telah bertindak menghalang dan memecahkan mesin jentolak selain menyerang anggota polis yang bertugas di tempat kejadian,” katanya dalam kenyataan malam ini.

Dalam insiden tersebut, kira-kira 30 individu berbangsa Cina membawa kayu dan besi merusuh di hadapan tokong tersebut.

Polis sudah menahan empat individu lelaki tempatan berumur antara 19 tahun hingga 50 tahun bagi membantu siasatan.

Menurut beliau, kes sedang disiasat dibawah Seksyen 148 dan Seksyen 186 Kanun Keseksaan.

“Satu video berkaitan isu ini telah dimuat naik di laman Facebook oleh individu tertentu bagi tujuan meraih simpati dan dieksploitasi.

“Sehubungan dengan itu pihak polis menasihatkan orang ramai supaya tidak membuat sebarang spekulasi, andaian atau pendapat yang boleh menimbulkan kekeliruan, kegusaran dan menggugat ketenteraman awam.

“Pihak polis Daerah Cheras menafikan terdapat tindakan untuk merobohkan mana-mana tokong dalam kejadian tersebut,” tegasnya lagi.

Terdahulu video berdurasi seminit 16 saat itu menunjukkan sekumpulan individu terdiri daripada lelaki, wanita serta warga emas ‘mengamuk’ dengan bersenjatakan kayu ‘menyerang’ sekumpulan polis di laluan hadapan sebuah tokong Cina.


1MDB kata Jho Low proksi, ejen Najib untuk niat penipuan: Laporan

Syarikat kekayaan berdaulat negara, 1Malaysia Development Berhad (1MDB) mendakwa Low Taek Jho atau Jho Low adalah ‘pengarah bayangan’ syarikat itu.

Dalam jawapan kepada pernyataan pembelaan defendan, 1MDB berkata ini kerana ahli perniagaan dalam pelarian itu bertindak sebagai proksi bekas Perdana Menteri Datuk Seri Najib Razak.

“Defendan pertama (Low) pada setiap masa material adalah pengarah bayangan kerana dia adalah proksi dan/atau rakan sekutu dan/atau ejen Najib.

“Defendan pertama telah mendapatkan proksi-proksinya untuk bekerja dalam plaintif-plaintif, termasuk Terrence Geh, Casey Tang, Nik Faisal dan Jasmine Loo yang kesemuanya merupakan kohortnya,” kata 1MDB seperti dilapor portal berita Malaysiakini, hari ini.

1MDB juga mendakwa mereka memegang jawatan pengurusan kanan utama dalam 1MDB dan melaksanakan keputusan untuk memfasilitasikan penggunaan dana dengan niat penipuan (fraudulent intentions) Jho Low dan Najib.

“Dalam apa jua keadaan, defendan pertama telah menerima dana kepunyaan plaintif-plaintif dalam jumlah yang telah dinyatakan dalam Pernyataan Tuntutan Terpinda apabila dia mengetahui atau patut mengetahui bahawa dana tersebut adalah dimiliki oleh plaintif-plaintif dan ia telah dialihkan kepadanya secara pecah amanah dan/atau pelanggaran tugas fidusiari. Oleh itu, defendan pertama pada setiap masa material adalah pemegang amanah konstruktif bagi plaintif-plaintif,” dakwa syarikat itu lagi.

1MDB dan empat subsidiarinya menjawab pernyataan pembelaan Jho Low bahawa dia tiada kedudukan dari segi perundangan untuk mengawal syarikat itu dan subsidiarinya.

Pernyataan pembelaan itu dibuat terhadap tindakan sivil oleh 1MDB dan empat subsidiarinya berhubung dakwaan manipulasi pihak ketiga yang membawa kepada penyelewengan berbilion ringgit dananya.

1MDB dan empat subsidiarinya – 1MDB Energy Holdings Ltd, 1MDB Energy Ltd, 1MDB Energy (Langat) Ltd dan Global Diversified Investment Company Ltd, dahulu dikenali sebagai 1MDB Global Investments Ltd – memfailkan saman terhadap Jho Low dan keluarganya.

Selain Jho Low, lima lagi defendan adalah ibu dan bapanya, Low Hock Peng and Goh Gaik Ewe; kakanya Low May Lin; adiknya Low Taek Szen; dan individu didakwa sebagai sekutunya Eric Tan Kim Loong.

Menerusi saman itu, 1MDB menuntut arahan agar Low dan defendan lain membayar semula ratusan juta dolar yang didakwa telah diselewengkan.

Ia antara 22 tindakan sivil yang difailkan 1MDB dan bekas subsidiarinya SRC International tahun lalu, menyasarkan pihak yang dikatakan menipu dua entiti itu sama ada secara dalam pengetahuan atau pun tidak.

Najib, yang merupakan bekas menteri kewangan dan penasihat emeritus SRC, merupakan defendan dalam beberapa tindakan sivil tersebut.

Dalam satu lagi perbicaraan jenayah terhadap Najib berhubung 1MDB dan SRC, pasukan pembelaan berhujah yang Najib tidak tahu berkenaan sebarang salah laku yang didalangi Jho Low dan beberapa individu lain.

Dalam jawapan di Mahkamah Tinggi Kuala Lumpur dua hari lalu, 1MDB turut dilabel sebagai “seluruhnya tidak relevan berkenaan dakwaan Jho Low yang tindakan sivil itu tidak diperlukan (redundant)”, ekoran dakwaan penyelesaian global yang dicapai dalam tindakan sivil Jabatan Keadilan (DOJ) Amerika Syarikat terhadapnya.

Dalam pernyataan pembelaannya, Jho Low berkata “penyelesaian global dan menyeluruh” tindakan sivil DOJ dicapai tanpa menemui sebarang “kesalahan, kesilapan, liabiliti dan/atau sebarang bentuk salah laku”.

1MDB pula mendakwa tindakan sivilnya terhadap Jho Low berdasarkan bukti lain yang tidak termasuk dalam dakwaan dalam saman sivil DOJ.

“Oleh itu, pembelaan yang didakwa oleh defendan pertama bahawa dia tidak pernah mengaku liabiliti dalam prosiding yang difailkan oleh DOJ Amerika Syarikat adalah kesemuanya tidak relevan,” kata 1MDB.


Tak pakai pelitup muka, Tajuddin dikompaun lagi

Ahli Parlimen Pasir Salak Datuk Seri Tajuddin Abdul Rahman dikompaun kerana melanggar prosedur operasi standard (SOP) Kawalan Pergerakan dalam Pelan Pemulihan Negara (PPN) dengan tidak memakai pelitup muka ketika berada di bangunan Parlimen.

Ketua Polis Daerah Sentul, Asisten Komisioner Beh Eng Lai berkata, ia susulan ciapan oleh seorang pengguna Twitter pada jam 10 pagi Selasa yang memuat naik gambar Tajuddin melanggar SOP dengan tidak memakai pelitup muka.

Ahli Parlimen itu didapati berbuat demikian ketika menghadiri Sidang Khas Dewan Rakyat semalam dan bertemu seorang individu kira-kira jam 2.30 petang.

Susulan itu pihak polis mengeluarkan notis kompaun pada jam 1 tengah hari, Selasa, terhadap Tajuddin.

“Nilai kompaun akan ditentukan oleh Pejabat Kesihatan Daerah,” katanya dalam satu kenyataan.

Beh turut menasihatkan orang ramai sentiasa mematuhi SOP PPN dengan memakai pelitup muka dan mengamalkan penjarakan fizikal ketika berada di tempat awam dalam usaha memutuskan penularan Covid-19.

Ini adalah kali kedua Tajuddin dikenakan kompaun kerana tidak memakai pelitup muka.

Bulan lalu, polis mengeluarkan kompaun bernilai RM1,500 terhadapnya kerana tidak memakai pelitup muka ketika sidang media selepas insiden pertembungan dua tren LRT di ibu negara.


Jawatankuasa RCI Tabung Haji perlu dapat perkenan Agong

Senarai Jawatankuasa Suruhanjaya Siasatan Diraja (RCI) Lembaga Tabung Haji (TH) akan dikemukakan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sebelum diumumkan, kata Menteri di Jabatan Perdana Menteri (Hal Ehwal Agama) Senator Idris Ahmad.

Beliau berkata Mesyuarat Jemaah Menteri pada Jumaat lepas telah membuat keputusan berhubung jawatankuasa berkenaan, menurut laporan Bernama.

“Kita tertangguh oleh sebab sebelumnya ada (ahli jawatankuasa) yang kita lantik, dia tak setuju dan sekarang ini, sudah pun ada persetujuan .

“Insya-Allah kita akan kemukakan kepada Yang di-Pertuan Agong dan selepas itu akan diisytiharkan jawatankuasa RCI ini,” katanya ketika menggulung perbahasan Rang Undang-Undang Perbekalan 2022 peringkat dasar di Dewan Rakyat hari ini.

Beliau berharap RCI berkenaan dapat melunaskan tugas dalam tempoh tiga hingga enam bulan.

Pada 14 Julai lepas, kerajaan bersetuju menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berbangkit mengenai TH.

Penubuhan RCI antaranya bagi memastikan satu siasatan dalaman yang telus dan amanah dapat dilaksanakan demi memastikan TH telah menjalankan mandat dengan profesional dalam menguruskan wang deposit umat Islam.


Dua daerah di Kedah banjir, tapi Mat Maslan ramal tiada banjir besar

Dua daerah di Kedah dilanda banjir selepas hujan lebat berterusan sejak semalam.

Penduduk di Kubang Pasu dan Padang Terap terpaksa dipindahkan ke tiga pusat pemindahan sementara (PPS) selepas rumah mereka dinaiki air, menurut laporan seramai 164 mangsa daripada 50 keluarga sudah dipindahkan sejak pagi tadi.

Pegawai Pertahanan Awam Daerah Kubang Pasu, Kapten (PA) Mohd Adenin Suhaimi, berkata satu PPS di daerah itu dibuka di Sekolah Kebangsaan (SK) Binjai pada 10.30 malam yang menempatkan 88 mangsa daripada 27 keluarga.

Sementara itu, Pegawai Pertahanan Awam Daerah Padang Terap, Leftenan (PA) Roshidi Kassim, berkata dua PPS yang dibuka di daerah itu adalah di SK Perik dan SK Tualak yang beroperasi sejak 11.46 malam tadi.

Beliau berkata, PPS Perik menempatkan 33 mangsa daripada lapan keluarga, manakala PPS SK Tualak menempatkan 43 mangsa daripada 15 keluarga.

“Paras air meningkat susulan hujan lebat hampir lima jam bermula 5.30 petang hingga 10 malam tadi menyebabkan paras air mencecah 0.5 meter (m) hingga satu m yang memasuki kediaman penduduk.

“Keadaan itu mengundang bahaya kepada penduduk menyebabkan dua PPS dibuka malam tadi.

“Setakat ini, paras air Sungai Janing menunjukkan paras melebihi tahap amaran, manakala sungai lain dalam keadaan normal, namun penduduk yang tinggal berhampiran sungai perlu lebih berhati-hati dan bersiap sedia untuk berpindah sekiranya paras air terus meningkat,” katanya.

Untuk rekod, Setiausaha Agung UMNO, Datuk Seri Ahmad Maslan sebelum ini meramalkan tiada banjir besar akan melanda negara kerana tahun lepas sudah banjir besar.


Subsidi mungkin cecah RM71 bilion, inflasi terkawal: Tengku Zafrul

Malaysia dijangka perlu menampung jumlah subsidi lebih tinggi bagi 2022 yang mencecah RM71 bilion dengan subsidi bahan api sahaja berjumlah RM30 bilion berikutan kenaikan harga minyak mentah.

Bercakap pada Mesyuarat Tahunan Forum Ekonomi Dunia (WEF) di Davos, Switzerland, Menteri Kewangan Tengku Datuk Seri Zafrul Tengku Abdul Aziz berkata peningkatan subsidi itu telah menyebabkan kadar inflasi teras lebih rendah pada 2.3 peratus.

Menurutnya, biarpun inflasi meningkat, Malaysia sebaliknya bernasib baik kerana mempunyai sumber komoditi dan berbeza dengan negara-negara lain di rantau ini yang tidak berpeluang memperoleh hasil peningkatan harga komoditi bagi menampung impak harga bahan api tersebut.

Beliau merupakan antara panelis bagi sesi bertajuk ‘Global Risks in an Era of Turbulence.’

Menjawab pertanyaan mengenai kemampuan kerajaan Asia mengekalkan sokongan domestik bagi harga beras untuk rakyat, Tengku Zafrul berkata terdapat banyak bantuan berkaitan yang disalurkan oleh kerajaan bagi memastikan bekalannya terjamin.

Malah, pada masa sama, jumlah subsidi yang besar turut diperuntukkan dalam usaha memastikan harga beras dikekalkan berikutan kepentingannya kepada rakyat Malaysia.

Menyentuh risiko China ke atas Laut China Selatan, beliau berkata sejajar dengan kedudukan China sebagai rakan dagang terbesar negara ini, Malaysia akan terus berusaha melibatkan China berbanding sebaliknya.

“Kita juga berharap apa yang berlaku di China, terutama membabitkan sekatan pergerakan (akibat pandemik COVID-19) tidak banyak menjejaskan rantaian bekalan,” katanya.

Tengku Zafrul berkata keadaan di China juga memberi impak kepada semua rakan dagangnya.

“Sekatan itu ternyata lebih serius daripada sebelum ini dan lebih lama daripada apa yang kita jangkakan biarpun terdapat kesan positif apabila sekatan itu ditamatkan.

“Jika anda merujuk kesan limpahan apabila China menarik balik sekatan itu, saya berpendapat bahawa impaknya adalah positif dan boleh diurus,” katanya. – Bernama


Singapura catat 4,832 kes semalam

Sebanyak 4,832 jangkitan baharu Covid-19 dikesan di Singapura semalam, turut sedikit berbanding 5,996 kes yang direkodkan pada Selasa, menurut laman sesawang Kementerian Kesihatan (MOH) negara itu.

Jumlah kes positif baharu itu merangkumi 4,560 penularan tempatan dan 272 kes import, kata MOH.

Bagaimanapun, menurut MOH tiada kematian dilaporkan semalam. Jumlah kematian akibat kompikasi Covid-19 di Singapura setakat ini kekal pada 850 kes.

Menurut MOH kadar jangkitan mingguan turun daripada 2.68 pada Selasa kepada 2.50 semalam.

Menerusi pendekatan baharu MOH dalam membentangkan jumlah jangkitan Covid-19, kiraan kes harian termasuk bilangan kes Protokol 2 – mereka yang positif, tetapi sihat atau dinilai mempunyai gejala ringan.

Antara kes yang dilaporkan pada Rabu membabitkan, 2,996 jangkitan Protokol 2, terdiri daripada 13 kes import dan 2,983 kes tempatan.

Sebanyak 1,836 kes lagi disahkan melalui ujian PCR dengan 259 daripadanya kes import dan 1,577 jangkitan tempatan.

Sehingga semalam, Singapura merekodkan 327,602 kes Covid-19 sejak permulaan wabak itu.

Terdapat 580 pesakit di hospital, dengan 44 memerlukan oksigen, sementara 11 lagi dirawat di unit rawatan rapi.

Sehingga Selasa sebanyak 91 peratus daripada populasi Singapura yang layak telah lengkap divaksinasi, dengan kira-kira 56 peratus turut menerima suntikan dos penggalak. – Agensi


PTPTN: PH tabur janji palsu lagi

Armada Bersatu Malaysia berpendapat kerajaan pimpinan Pakatan Harapan (PH) sekali lagi menabur janji dan meletakkan harapan palsu yang dijaja sepanjang kempen Pilihan Raya Umum Ke-15 (PRU-15) lalu.

Ketuanya Wan Ahmad Fayhsal Wan Ahmad Kamal berkata janji palsu itu tiada jauh beza dengan ‘menang hari ini, esok minyak turun’.

Mengulas kenyataan Menteri Ekonomi (PH-Pandan) Rafizi Ramli berhubung Pinjaman Tabung Pendidikan Tinggi Nasional (PTPTN), Ahli Parlimen Perikatan Nasional (PN) Machang itu berkata, PH menawarkan pengampunan hutang PTPTN dalam manifesto PRU-15 lalu.

“Semalam Rafizi menjelaskan yang kerajaan tidak mampu tunaikan janji manifesto PH PRU-15 untuk pengampunan hutang PTPTN bersasar buat mahasiswa B40 kerana peluang tersebut telah “terlepas” pada 2013.

“Kini kata beliau, ianya tidak lagi mampu dilakukan setelah hutangnya mencecah sekitar RM 50 bilion,” kata Wan Ahmad Fayhsal dalam satu kenyataan hari ini (16 Februari 2023).

Memetik laporan NST semalam, Rafizi berkata kerajaan tidak dapat memberi pengampunan pinjaman PTPTN.

Beliau berkata peluang untuk mereformasi PTPTN terlepas pada 2013 dan sudah terlambat untuk berbuat demikian sekarang, kerana hutangnya telah meningkat kepada sekitar RM50 bilion.

“Apabila anda melepasi nombor tertentu, kami tidak boleh melakukannya lagi,” kata Rafizi pada sidang media ketika wartawan meminta beliau menghuraikan janji pengampunan pinjaman PTPTN oleh PH.

Mengulas lanjut, Wan Ahmad Fayhsal mempersoalkan apakah hujah dan bentuk kajian yang dilakukan oleh PH ketika mengusulkan perkara boleh dilakukan dalam manifesto PRU-15 lalu.

“Apa asas PH membuat janji ini? Apa formula rahsia yang ada pada PH sehingga mampu menawarkan cadangan sebegitu dan dijaja dalam kempen PRU-15?

“Apakah PH sudah tahu hal ini tidak mampu dilakukan tetapi tetap berjanji bulan dan bintang untuk mengampun atau hapus hutang PTPTN di kalangan B40?

“Nampaknya janji dan harapan palsu ini tak jauh beza dengan janji ‘menang hari ini, esok minyak turun’. Janji dan Harapan Palsu belaka,” katanya lagi.


Agenda DAP menyusup dalam polisi negara, ancam hak Melayu: Pembela

Nasib ekonomi dan hak orang Melayu semakin terabai dan terjejas, malah mungkin akan lupus dalam tempoh 10 tahun sekiranya tiada usaha tegas mempertahankannya.

Pengerusi Gerakan Pembela Ummah (Pembela), Mohd Zai Mustafa berkata, keadaan itu berlaku akibat dasar liberal dan agenda DAP yang mula diserap dan menyerap masuk ke dalam dasar dan polisi negara.

“Dalam bidang ekonomi sehingga kini, tiada usaha yang jelas dan tegas dalam pembentangan Bajet 2023 khususnya bagi mempertahankan dan memperkukuhkan usahawan dan peniaga Melayu yang masih terjejas teruk pasca pandemik.

“Dasar meritokrasi dalam peluang ekonomi jika dilaksanakan akan membunuh perniagaan orang melayu yang masih memerlukan kuota dan sokongan peruntukan dalam bidang tertentu.

“Usahawan Melayu masih memerlukan kuota khas bumiputera bagi mendapat peluang ekonomi contohnya kuota khas kepada tender bumiputera dan lain-lain bidang kerana mereka tidak boleh dan mampu bersaing di bidang swasta,” katanya.

Beliau berkata kemampuan orang Melayu memiliki hartanah juga semakin mengecil dan tertekan akibat harga rumah yang semakin tinggi dan meningkat.

“Keputusan kerajaan membawa masuk pakar perumahan daripada Singapura HDB (Housing Development Board) sudah pasti akan memberi kesan lebih buruk kepada pemilikan hartanah.

“Kesan ini telah pun berlaku di Singapura dan Pulau Pinang bila pembangunan dilaksanakan secara skala besar orang Melayu di kawasan tersebut akan terkeluar ke pinggir dan luar bandar,” katanya lapor Harakah.

Tambahnya, sekiranya dasar liberal dan sama rata kerajaan PH-BN telah menyerap masuk dalam polisi kerajaan, Ummah berpendapat soal kepentingan orang Melayu dan hak bumiputera akan semakin terancam dan akan terlupus dalam tempoh 10 tahun sahaja.

“Kesedaran wajar digerakkan secara berterusan agar usaha mempertahankan hak dan kepentingan orang Melayu dalam perlembagaan dalam pelbagai bidang seperti ekonomi, pendidikan dan pemilikan ekuiti yang telah ditetapkan dalam perlembagaan akan tetap terpelihara dan dipertahankan,” katanya.


Jangan nak lepas kes mahkamah jual maruah orang Melayu, kata Pemuda UMNO kepada Zahid

Datuk Seri Ahmad Zahid Hamidi dikritik keras seorang pemimpin Pemuda UMNO kerana sanggup menjual maruah orang Melayu hanya kerana mahu melepaskan diri daripada kes mahkamah dihadapinya.

Ahli Jawatankuasa Mahasiswa dan Pendidikan Pemuda UMNO, Syed Mohd Syed Nasir membidas Presiden parti tersebut kerana langkahnya mengheret parti untuk berkahwin dan bekerjasama dengan Pakatan Harapan (PH) dan DAP semata-mata mahu menjadikan cikgunya, Datuk Seri Anwar Ibrahim sebagai Perdana Menteri (PM) ke-10.

“Saya menggesa Zahid tidak mengkhianati orang Melayu untuk kepentingan diri sendiri.

“Zahid tidak perlu perjudikan kepercayaan orang Melayu hanya kerana mahu melepaskan diri daripada kes mahkamahnya.

“Janganlah sehingga menjual maruah orang Melayu sehingga tiada prinsip,” katanya dalam kenyataan dalam akaun Facebooknya.

Beliau juga menggesa agar Zahid melepaskan jawatannya kerana prestasi buruk UMNO-Barisan Nasional (BN) semasa Pilihan Raya Umum Ke-15 (PRU-15) lalu dan meminta semua ahli UMNO bersatu untuk menyingkirkan pihak yang “mengkhianati” kepercayaan orang Melayu, supaya parti boleh mendapatkan semula keyakinan orang Melayu.

Untuk rekod, Zahid melanggar ketetapan parti sebelum ini yang jelas menolak Anwar dan DAP, namun selepas PRU-15 mengambil keputusan untuk bersekedudukan dengan parti musuh bagi membentuk kerajaan pusat.

Tanpa sokongan Zahid yang membawa bersama 29 Ahli Parlimen BN untuk menyokong PH-DAP, Anwar mungkin tidak dapat menjadi PM Ke-10.

Untuk rekod, Zahid juga masih berdepan pendakwaan di mahkamah melibatkan kes penyelewengan dana Yayasan Akalbudi.

Umum juga mengetahui Zahid dan Anwar sebelum ini berpakat dalam menjatuhkan kerajaan Perikatan Nasional (PN) yang dipimpin Tan Sri Muhyiddin Yassin.


UMNO berpeluang menang 100% kerusi jika kekal bersama PN

Ahli Parlimen Arau Datuk Seri Shahidan Kassim berpendapat peluang UMNO Perlis untuk mengekalkan kerusi yang dimenangi pada Pilihan Raya Umum Ke-14 (PRU) lalu adalah cerah jika kekal bersama Perikatan Nasional (PN).

Katanya, cara untuk mencapai kemenangan adalah dengan membentuk satu gabungan sebagaimana formula dilakukan oleh Barisan Nasional (BN) dan UMNO.

“Adalah lebih baik untuk kekal bersama. Jika kita kekal bersama, kita bukan sahaja akan menang 100 peratus, tapi mungkin ada kerusi yang akan menang tanpa bertanding.

“Formula bagaimana kami boleh menang di Perlis sepanjang masa adalah mudah. Kami cari lebih ramai kawan berbanding musuh. Jadi akhirnya kami akan dapat lebih ramai kawan,” katanya dipetik daripada portal Malaysia Insight.

Ketika ini sebahagian kecil sahaja kepemimpinan UMNO peringkat pusat khususnya yang diketuai ‘kluster mahkamah’ sudah mula menolak kerjasama dengan kerajaan PN, sedangkan persetujuan yang mereka sendiri buat ialah sehingga PRU15.

Pemimpin kluster mahkamah itu sekarang ini giat melakukan serangan bertali arus dalam laman sosial mereka untuk memupuk kebencian rakyat terhadap kerajaan.

Namun, Shahidan yang juga Ketua UMNO Bahagian Arau menjadi antara pemimpin veteran yang paling lantang bersuara dan berjanji akan meneruskan kerjasama dengan kerajaan sekarang.

Akibatnya, beliau disingkirkan oleh Presiden UMNO, Datuk Seri Ahmad Zahid Hamidi daripada jawatan Pengerusi Badan Perhubungan UMNO Perlis.

Di bawah kerajaan PN, Shahidan dilantik mempengerusikan Perbadanan PR1MA.


Pound merudum, terendah sejak 1992 pada ulang tahun Black Wednesday

Sterling Britain menandakan ulang tahun ke-30 “Black Wednesday” dengan jatuh ke paras terendah baharu dalam tempoh 37 tahun, berbanding dolar AS hari ini (Jumaat, 16 September 2022), dan penurunan 19 bulan berbanding euro, selepas angka jualan runcit yang lebih lemah daripada jangkaan mengukuhkan kebimbangan mengenai ekonomi United Kingdom (UK).

Pound jatuh lebih daripada satu peratus berbanding dolar kepada AS$1.1351, terendah sejak 1985, dan terakhir didagangkan pada AS$1.1404.

Kebanyakan mata wang utama bergelut berbanding dolar dalam beberapa bulan kebelakangan ini, dengan dolar AS mencapai satu lagi tahap kenaikan minggu ini selepas inflasi AS yang lebih tinggi daripada jangkaan Rizab Persekutuan menyebabkan harga pasaran meningkat lebih besar.

Bagaimanapun, pound terus bergelut manakala euro meningkat tinggi kepada 87.71 pence pada Jumaat, paras tertinggi sejak Februari 2021. Ia naik 0.39 peratus pada 87.45 pence.

Pada 16 September 1992, Britain terkeluar daripada Mekanisme Kadar Pertukaran – sistem yang direka untuk mengurangkan turun naik mata wang menjelang pelancaran euro – menyebabkan penurunan nilai Pound yang mendadak.

Hari itu, yang kini dikenali sebagai Black Wednesday, menyaksikan sterling jatuh 4.3 peratus untuk ditutup pada AS$1.778 GBP, jauh di atas paras hari ini.

Penurunan hari ini berikutan data yang menunjukkan nilai jualan runcit merosot 1.6 peratus dari segi bulanan pada Ogos – kejatuhan terbesar sejak Disember 2021 dan lebih teruk daripada semua ramalan ahli ekonomi yang menunjukkan kejatuhan 0.5 peratus dalam tinjauan Reuters.

Ia adalah berita buruk terkini untuk ekonomi Britain, yang diunjurkan oleh Tabung Kewangan Antarabangsa (IMF) menghadapi pertumbuhan ekonomi lebih perlahan dan inflasi yang berterusan daripada mana-mana ekonomi utama lain tahun depan.

“Latar belakang kitaran semua yang berlaku membebankan sterling, dengan UK mengalami defisit luaran yang besar dan menambah risiko di sekeliling dasar perdana menteri baharu negara itu,” kata Ketua Strategi FX di Saxobank, John Hardy.

Pemimpin baharu Britain, Liz Truss, minggu lalu mengumumkan had ke atas bil tenaga pengguna yang melambung tinggi selama dua tahun untuk meredakan kejutan ekonomi akibat perang di Ukraine dengan langkah-langkah yang mungkin menyebabkan negara itu menanggung kos sehingga 100 bilion pound (AS$115 bilion).

Menteri kewangan Britain Kwasi Kwarteng akan membuat kenyataan fiskal pada 23 September untuk menjelaskan bagaimana perkara itu akan dibiayai.

Beliau juga dijangka menjelaskan bagaimana pemotongan cukai yang dijanjikan oleh Truss semasa kempennya untuk kepimpinan Parti Konservatif, akan dilakukan.

“Selain itu, pasaran adalah “berisiko” berikutan Fedex menarik balik ramalannya, manakala ekuiti AS jatuh di bawah paras sokongan utama. Dalam persekitaran yang tidak berisiko, sterling adalah euro yang lebih teruk,” kata Ketua FX Strategy di Rabobank di London, Jane Foley.

FedEx Corp pada Khamis menarik balik ramalan kewangan yang dikeluarkan hanya tiga bulan lalu, menyebabkan sahamnya menjunam dan menjejaskan pasaran secara lebih meluas.

Bank of England akan bermesyuarat minggu depan, sebahagian daripada minggu mesyuarat bank pusat itu. Harga pasaran menunjukkan peluang lebih tinggi sedikit untuk kenaikan kadar dasar semalaman sebanyak 75 mata asas (bps) daripada lonjakan 50 mata asas.

“Memandangkan (Bank Pusat Eropah) meningkat sebanyak 75bps, begitu juga Bank of Canada dan Fed AS dan mungkin juga (Swiss National Bank), pastinya terdapat risiko kenaikan 50bps yang memacu lagi jualan GBP,” kata MUFG dalam satu nota. – Agensi


UAV rakam tindakan pengawal pantai Greece tolak bot pelarian

Turki mengutuk Greece berikutan tindakan pengawal pantai menolak bot dinaiki sekumpulan pelarian, termasuk kanak-kanak dan wanita, yang cuba memasuki negara itu di Laut Aegean.

Tindakan pengawal pantai Greece itu sempat dirakam pesawat tanpa pemandu (UAV) terbaharu Turki Jumaat lalu.

Rakaman itu menunjukkan pengawal pantai Greece secara haram menolak bot dinaiki pelarian yang mencari suaka di Greece ke arah Turki, kata pegawai pertahanan yang enggan disiarkan namanya.

Terdapat antara 20 hingga 25 pelarian, termasuk kanak-kanak, berada di dalam bot getah dan cuba menyeberangi Laut Aegean menuju ke Pulau Rhodes di Greece. Bot itu bagaimanapun ditolak semula ke perairan Turki.

Dalam rakaman berikutnya, pengawal pantai Turki dilihat tiba dengan dua bot untuk menyelamatkan pelarian berkenaan dan membawa mereka ke pantai.

Sejak beberapa bulan lalu terdapat beberapa aduan yang mengatakan pengawal pantai Greece menolak bot pelarian yang cuba memasuki negara itu sehingga menimbulkan bahaya kepada penumpangnya. – Agensi


Bekas Komando 69 bebas tuduhan miliki kerambit, parang

Mahkamah Rayuan Putrajaya hari ini melepaskan dan membebaskan seorang bekas anggota Komando 69 serta mengetepikan hukuman penjara tujuh tahun dan satu sebatan kerana memiliki kerambit dan parang empat tahun lepas.

Panel tiga hakim diketuai Datuk Seri Kamaludin Md Said memerintahkan Muhamed Khairul Akmar Mohamed Shahid, 35, dilepas dan dibebaskan atas pertuduhan memiliki senjata berkenaan selepas membenarkan rayuan lelaki itu, lapor Bernama.

“Ini adalah keputusan sebulat suara. Mahkamah mendapati, ada keraguan dalam kes ini. Oleh itu, sabitan dan hukuman yang dijatuhkan oleh Mahkamah Sesyen diketepikan. Perayu dilepas dan dibebaskan,” kata Kamaludin yang bersidang bersama-sama Datuk M Gunalan dan Datuk Hashim Hamzah.

Panel itu membuat keputusan berkenaan selepas mendengar hujahan Timbalan Pendakwa Raya Atiqah Abdul Karim dan peguam Mohamad Naim Kamaruddin yang mewakili perayu (Muhamed Khairul Akmar).

Di luar mahkamah, Muhamed Khairul Akmar dilihat memeluk seorang ahli keluarganya sambil menangis selepas mahkamah membuat keputusan.

Pada 13 Jun 2019, Muhamed Khairul Akmar dijatuhi hukuman penjara tujuh tahun dan satu sebatan oleh Mahkamah Sesyen Ipoh selepas dia didapati bersalah atas pertuduhan itu dan sabitan serta hukuman dikekalkan oleh Mahkamah Tinggi Ipoh pada 14 Dis 2020.

Mahkamah Tinggi juga membenarkan permohonannya untuk menggantung pelaksanaan hukuman sementara rayuan di Mahkamah Rayuan dengan jaminan RM10,000 dengan seorang penjamin.

Mengikut pertuduhan, Muhamed Khairul Akmar didakwa memiliki senjata iaitu kerambit dan parang di dalam beg berwarna hitam dan beg “porche” celoreng miliknya di dalam masjid Kem PGA Ulu Kinta, Perak pada 3 petang, 4 Jun 2018.

Pendakwaan dikemukakan mengikut Seksyen 6(1) Akta Bahan-Bahan Kakisan, Letupan dan Senjata Merbahaya 1958 yang membawa hukuman penjara tidak kurang lima tahun dan maksimum 10 tahun.


PRN Johor: Jasa Muhyiddin lupus hutang peneroka Felda RM8.3 bilion

Keprihatinan Perikatan Nasional (PN) terhadap kesusahan hidup rakyat bukan satu retorik sebaliknya terbukti apabila Tan Sri Muhyiddin Yassin melupuskan RM8.3 bilion hutang peneroka Felda tahun lalu.

Ketua Penerangan Bersatu Malaysia Datuk Wan Saiful Wan Jan berkata, langkah dibuat Ahli Parlimen Pagoh itu menunjukkan PN sebagai gabungan politik yang prihatin dengan masalah rakyat dan sumbangan tersebut tidak dapat dinafikan mana-mana pihak.

“Ini bukan retorik, ini bukan sembang kosong, ini fakta. Kita yang buat untuk bantu warga Felda. Apa yang dilakukan ini tidak dapat dijawab oleh UMNO. Jadi ini perlu diketahui dan disampaikan kepada rakyat.

“Bila Pakatan Harapan (PH) ambil alih pentadbiran di Putrajaya, tiada ‘political will’ ditunjukkan PH untuk bantu warga Felda. Ini bukan saya kata tapi rakan pimpinan daripada Parti Amanah Rakyat (AMANAH) akui sendiri kata PH tak sungguh-sungguh bantu warga Felda,” katanya.

Namun apabila Muhyiddin menjadi Perdana Menteri, tidak sampai tiga bulan pertama beliau cuba menyelesaikan hutang peneroka, termasuk masalah lain yang dihadapi Felda ketika itu, kata Wan Saiful.

“Itu adalah salah satu sumbangan terbesar Tan Sri Muhyiddin ketika menjadi Perdana Menteri bagi meringankan beban peneroka,” katanya pada Jelajah Penerangan Isu Semasa di Felda Taib Andak dekat Kulai malam tadi.

Beliau berkata, jasa Muhyiddin itu perlu diketahui rakyat Johor terutama warga Felda menjelang Pilihan Raya Negeri (PRN) Johor.

Menurutnya ketika Barisan Nasional (BN) memerintah negara, perkara tersebut tidak terfikir dan tidak mampu dilakukan malah sehingga gabungan itu tumbang pada Pilihan Raya Umum ke-14.

“Kita kena beritahu ketika Felda di bawah pemerintahan UMNO dan BN dulu, peneroka terpaksa tanggung hutang yang amat tinggi.

“Semasa kerajaan di bawah pimpinan Tan Sri Muhyiddin dimansuhkan hutang warga Felda bernilai ratusan ribu ringgit untuk setiap keluarga.

“Ini jasa-jasa yang ditinggalkan kerajaan semasa dipimpin Tan Sri Muhyiddin,” katanya.

Sebelum ini, Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor, manakala hari penamaan calon adalah pada 26 Februari 2022 dan hari mengundi awal pada 8 Mac 2022.

Daftar Pemilih Pilihan Raya (DPPR) yang akan digunakan untuk PRN itu adalah Daftar Pemilih Induk 2021 yang dikemas kini sehingga 21 Januari 2022.

Daftar Pemilih tersebut mengandungi 2,597,742  pengundi yang terdiri daripada 2,574,835 pengundi biasa; 10,955 anggota tentera dan pasangan; 11,576  anggota polis dan pasangan; Pasukan Gerakan Am (PGA) serta 376 Pengundi Tidak Hadir (PTH) Luar Negara.


Di sebalik kenyataan Zahid isu kejujuran, kuasa dan komplot

Datuk Seri Ahmad Zahid Hamidi yang masih berdepan puluhan tuduhan di mahkamah, termasuk membabitkan kes rasuah, yang dilakukan ketika UMNO dan Barisan Nasional (BN) memerintah sebelum 2018, mempersoalkan kejujuran parti lawan menyertai pilihan raya dengan alasan untuk berkhidmat kepada rakyat.

Dalam kenyataan hari ini (30 Oktober 2022) Zahid berkata, justeru, jujurkah gabungan-gabungan politik ini memasuki arena Pilihan Raya Umum Ke-15 (PRU-15) untuk berkhidmat kepada rakyat atau semata-mata ketagih kuasa dan bimbangkan kemenangan BN.

Untuk rekod UMNO dan BN tidak mempunyai kuasa penuh ketika pentadbiran Naib Presidennya Datuk Seri Ismail Sabri Yaakob sebagai Perdana Menteri kesembilan kerana Perikatan Nasional (PN) yang turut berada di dalam kerajaan, melakukan pengawasan rapi, supaya tiada lagi “Kluster Mahkamah” dan kumpulan kleptokrat mengambil kesempatan.

Malah, disebabkan ketagih kuasa juga UMNO pimpinan Zahid melakukan desakan demi desakan supaya Parlimen dibubarkan bagi memboleh PRU-15 diadakan dengan tujuan supaya mereka mendapat kuasa penuh.

Mengulas lanjut Zahid berkata parti lawan juga sedang mencari-cari jalan untuk bergabung semula menentang UMNO dan BN.

“Sebab itu mereka masih tercari-cari ruang sesama mereka untuk ‘berkomplot’ semula walaupun pernah saling mentohmah dan memburuk-burukkan selepas berpecah-belah,” katanya yang sebelum ini bersedia berkomplot dengan DAP bagi menjatuhkan Kerajaan Perak pimpinan Bersatu.

Selepas menghadap Sultan Perak Sultan Nazrin Shah pada 6 Disember 2020 lalu Zahid pada sidang media memberitahu bahawa UMNO sedia bekerjasama dengan Pakatan Harapan (PH), termasuk DAP, untuk membentuk kerajaan baharu di Perak.

Baru-baru ini pula Ketua Penerangan Bersatu Datuk Wan Saiful Wan Jan berkata beliau telah diberitahu oleh rakan dalam PH bahawa perbincangan teramat sulit antara team Zahid dan team Datuk Seri Anwar Ibrahim yang juga Pengerusi PH, berjalan lancar.

Wan Saiful mendakwa agenda perbincangan itu berkisar kepada meminimumkan pertembungan UMNO dan PKR pada PRU-15 dan pembentukan kerajaan gabungan selepas pilihan raya.

Mengulas lanjut, Zahid dalam kenyataan di Facebooknya hari ini mengajak rakyat memahami bahawa BN satu-satunya harapan untuk mengembalikan kestabilan dan kemakmuran yang akan memanfaatkan setiap anggota masyarakat tanpa mengira ideologi politik.

“Memberi kemenangan kepada BN akan menyampaikan mesej yang jelas kepada dunia bahawa rakyat Malaysia termasuk penyokong parti lain lebih mengutamakan negara berbanding politik.

“Rakyat tanpa mengira fahaman politik harus bersama BN dalam PRU-15 demi mengembalikan kestabilan dan kemakmuran di Malaysia,” kata Zahid lagi.

Bagaimanapun, untuk rekod sejak 2018 lagi UMNO dan BN dikatakan menjadi dalang dan pemain utama ketidakstabilan politik tanah air, setelah tidak puas hati ‘ditendang’ keluar dari Putrajaya, dengan membakar isu perkauman dan bangsa.

Malah, apabila PN memerintah di bawah pentadbiran Tan Sri Muhyiddin Yassin sebagai Perdana Menteri, UMNO dan BN tidak berpuas hati hingga bertindak khianat menarik sokongan, dengan sokongan PH, menyebabkan kerajaan PN tumbang.

Walaupun, kerajaan kemudian dipimpin Ismail Sabri, UMNO dan BN masih tidak berpuas hati kerana terpaksa berkongsi kuasa dengan PN, dan akhirnya mereka mendesak supaya Parlimen ke-14 dibubarkan.

Ismail Sabri sebagai Perdana Menteri tetapi hanya Naib Presiden UMNO mengikut desakan itu kemudian membubarkan Parlimen pada 10 Oktober lalu, sedangkan rakyat ketika ini sedang menghadapi kesusahan dari segi ekonomi, termasuk kos sara hidup, selain bakal berdepan musim tengkujuh.

Menurut Zahid lagi, zaman telah berubah dan seluruh rakyat Malaysia sudah tahu serta faham cara lama yang digunakan parti selain UMNO dan BN ketika kempen mereka.

“Saksikan gabungan politik selain BN sehingga hari ini masih bercelaru dan tiada hala tuju yang jelas untuk rakyat dan negara dalam memasuki gelanggang PRU,” kata Zahid yang berada di tangga keempat dari segi populariti selepas Muhyiddin (pertama), Anwar (kedua), dan Ismail Sabri (ketiga), sebagai dilaporkan dalam kaji selidik Merdeka Center for Opinion Research.

Penganalisis politik Universiti Teknologi Malaysia Dr Mazlan Ali ketika mengulas perintah Mahkamah Tinggi Kuala Lumpur supaya Presiden MUDA Syed Saddiq Syed Abdul Rahman membela diri terhadap kes rasuah, berkata:

“Hakikat bahawa mahkamah telah mengarahkannya untuk membela diri menunjukkan bahawa pihak pendakwa raya telah membuktikan ada kes terhadapnya.”

Untuk rekod, pada 24 Januari lalu, Mahkamah Tinggi Kuala Lumpur memerintahkan Zahid membela diri atas 47 pertuduhan CBT, rasuah dan pengubahan wang haram, melibatkan puluhan juta ringgit milik Yayasan Akalbudi.

Keputusan kes beliau dijangka diketahui awal Disember ini, iaitu selepas PRU-15 pada 19 November.


[KEMAS KINI] Jangkitan baharu naik, kes di lapan negeri meningkat

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi meningkat semula melepasi angka 20,000, berbanding semalam, disumbang lonjakan kes di lapan negeri.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 21,176 jangkitan baharu dikesan di seluruh negara, yang turut membabitkan 2,567 rakyat asing, menjadikan kumulatif sejak awal tahun lalu kepada 1,940,950 kes.

Semalam, negara merekodkan 19,307 jangkitan baharu dengan tujuh negeri mencatat peningkatan kes, dan 323 kematian.

Mengikut data dikongsi Dr Noor Hisham, lapan negeri yang merekodkan peningkatan jangkitan baharu hari ini ialah Sarawak, Selangor, Johor, Kedah, Perak, Pahang, Melaka, dan Negeri Sembilan.

Sarawak – yang mencatatkan kes tertinggi sebanyak 3,747 pada 5 September lalu – hari ini merekodkan 3,734 jangkitan baharu berbanding 3,118 kes semalam, meningkat dua hari berturut-turut.

Ini diikuti Selangor yang merekodkan 3,595 kes hari ini berbanding 2,700 semalam; Johor (2,297 kes hari ini, 2,032 semalam); Kedah (1,808 kes hari ini, 1,355 semalam); Perak (1,366 kes hari ini, 1,341 semalam); Pahang (853 kes hari ini, 661 semalam); Melaka (485 kes hari ini, 340 semalam); dan Negeri Sembilan (252 kes hari ini, 207 semalam).

Data 10 September 2021.

Ketua Pengarah Kesihatan Tan Sri Dr Noor Hisham Abdullah berkata daripada jumlah jangkitan baharu hari ini, 338 kes atau 1.6 peratus adalah kategori 3, 4, dan 5, manakala 20,838 (98.4 peratus) dalam kategori 1 dan 2.

Sementara itu, dalam tempoh 24 jam itu juga, 341 pesakit, termasuk 41 bukan warganegara Malaysia meninggal dunia, menjadikan keseluruhannya 19,827 kes kumulatif.

“Sebanyak 102 kes kematian sebelum dibawa ke hospital (BID) yang turut membabitkan 20 rakyat asing juga dilaporkan,” katanya.

Beliau juga memaklumkan 37 kluster baharu dikesan dalam tempoh itu menjadikan keseluruhannya 5,059 kluster dengan 3,604 telah ditamatkan dan 1,455 lagi masih aktif.

Dr Noor Hisham berkata seramai 21,476 pesakit pula dilaporkan sembuh menjadikan keseluruhannya 1,678,972 kes kumulatif, manakala 242,161 kes lagi masih aktif.

“Sehingga hari ini sebanyak 1,310 kes berkaitan Covid-19 dirawat di unit rawatan rapi. Ini termasuk 935 kes yang disahkan positif, manakala 375 lagi disyaki, kemungkinan dan dalam siasatan.

“Daripada jumlah itu, 773 pesakit memerlukan bantuan alat pernafasan,” katanya.


Akur jika pemilihan UMNO diadakan awal tahun depan, kata Noh

Seorang Ahli Majlis Tertinggi UMNO, Tan Sri Noh Omar tidak membantah sekiranya pemilihan parti itu diadakan awal tahun depan namun ia perlu mengambil kira faktor keadaan semasa ketika negara masih berdepan krisis kesihatan.

Noh berkata keputusan tersebut akan diputuskan Majlis Tertinggi (MT) UMNO dan sekiranya perkara tersebut dipersetujui, akar umbi perlu menghormati keputusan yang ditetapkan.

“Saya ingat perkara ini biarlah MT yang menentukan, saya sebagai ahli parti akan akur apa juga keputusan yang dibuat.

“Pendirian akar umbi di Tanjong Karang pun akan akur. Tetapi pada saya, kita sebagai kerajaan kena lupakan dahulu soal politik sama ada dalaman ataupun luar,” katanya lapor sebuah portal hari ini.

Terdahulu, Noh yang juga Menteri Usahawan dan Koperasi menghadiri Majlis Perasmian Program Prestij Pembelajaran di Kuala Selangor.

Jelasnya, keutamaan sekarang yang sepatutnya menjadi tumpuan semua pemimpin adalah soal membantu rakyat yang terjejas dan apabila krisis kesihatan sudah reda baharu lah tumpuan dalam pemilihan parti boleh dibincangkan.

“Saya minta semua orang bekerja untuk membantu rakyat yang baharu hendak bernafas bila sudah ada kelonggaran sekarang. Jadi itu lebih baik kita fokuskan.

“Wajar atau tidak (pemilihan) sebelum atau selepas PRU-15 itu biarlah ditentukan oleh MT,” ujarnya lagi.

Pemilihan peringkat cawangan, bahagian dan MT yang sepatutnya diadakan pada Ogos dan September tahun ini ditangguhkan berikutan kebimbangan terhadap penularan Covid-19 yang tinggi.

Keputusan itu dibenarkan Jabatan Pendaftaran Pertubuhan (ROS) selaras dengan Perlembagaan UMNO Fasal 10.16 iaitu MT berhak menangguhkan pemilihan di peringkat MT, bahagian dan cawangan, namun penangguhan itu tidak boleh lebih daripada 18 bulan dari tarikh pemilihan yang sepatutnya diadakan.


DAP sudah ‘sayang’ Zahid selepas dilantik jadi TPM kerajaan PH-BN

Ahli Parlimen Pakatan Harapan (PH) Jelutong daripada DAP, RSN Rayer, yang terkenal dengan teguran tidak berbelah-bahagi dan lantang di Dewan Rakyat khususnya terhadap wakil rakyat Barisan Nasional (BN), mengejutkan semua orang di dalam dewan hari ini (Selasa, 21 Februari 2023).

Ini berlaku selepas dia mempertahankan pelantikan Presiden UMNO, Datuk Seri Ahmad Zahid Hamidi sebagai Timbalan Perdana Menteri, kerajaan Datuk Seri Anwar Ibrahim.

Sebelum ini, dialah antara jaguh PH dan DAP dalam Dewan Rakyat yang mengkritik dan menyerang pentadbiran BN, khususnya UMNO.

Rayer mencelah ketika Datuk Seri Takiyuddin Hassan (Perikatan Nasional-Kota Bharu), yang mempersoalkan keputusan perdana menteri melantik Zahid menjadi sebahagian daripada anggota Kabinet walaupun menghadapi perbicaraan di mahkamah.

“Ahli Parlimen Tambun (Datuk Seri Anwar Ibrahim) telah melantik seseorang yang dituduh di mahkamah untuk menjadi sebahagian daripada anggota Kabinetnya. Ini sesuatu yang serius,” kata Takiyuddin.

Rayer kemudian bangun, memetik Peraturan Tetap Parlimen 36 (2) yang melarang wakil rakyat daripada membuat sebarang rujukan kepada mana-mana kes yang sedang dibicarakan di mahkamah.

“Kota Bharu, awak peguam. Bagan Datuk (Zahid) belum didapati bersalah.

“Seorang lelaki tidak bersalah sehingga dibuktikan bersalah,” katanya, dengan ramai ahli Parlimen melahirkan rasa terkejut dengan kenyataannya itu.

Takiyuddin meneruskan dan berkata pelantikan Zahid sebagai timbalan perdana menteri telah meletakkan pegawai undang-undang dan kehakiman dalam kedudukan yang sukar.

“Bagi pihak pembangkang, saya menggesa kerajaan mengambil pendirian.

“Adakah anda membenarkan seorang anggota pentadbiran anda, memegang jawatan kedua tertinggi, untuk bertugas apabila dia mempunyai kes mahkamah?” soal Takiyuddin menurut NST.

Zahid, 69, yang juga Menteri Kemajuan Luar Bandar dan Wilayah mula dibicarakan pada 18 November 2019 terhadap 47 pertuduhan iaitu 12 pertuduhan pecah amanah jenayah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Pada 23 Januari lalu, Hakim Sequerah memerintahkan Zahid membela diri terhadap semua tuduhan itu setelah mendapati pihak pendakwaan berjaya membuktikan kes prima facie terhadapnya.

Menurut kenyataan Ahli Parlimen PKR Pasir Gudang yang juga seorang peguam, Hassan Karim, kelmarin, “TPM1 (Zahid) sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie.”


Putin kata rundingan damai dengan Ukraine capai ‘jalan buntu’

Presiden Rusia Vladimir Putin menyifatkan rundingan damai dengan Ukraine tidak berhasil dan mencapai ‘jalan buntu’, memberi isyarat operasi ketenteraan akan diteruskan.

Putin sebaliknya mendakwa Kyiv mempunyai niat jahat, malah , berkata Ukraine menukar kedudukannya dalam beberapa perkara selepas perunding daripada kedua-dua pihak bertemu untuk rundingan damai di Turki pada 29 Mac.

Rundingan “mencapai penyelesaian buntu,” dan pertempuran “akan berterusan sehingga pengakhirannya,” kata pemimpin Rusia itu.

“Kami mencapai perjanjian di Istanbul dengan jaminan keselamatan untuk Ukraine… (perang) tidak akan merebak ke Crimea, Sevastopol, dan Donbas,” kata Putin semasa sidang akhbar.

“Kami bertindak mewujudkan syarat untuk meneruskan perbincangan. Sebaliknya, kami berdepan provokasi di Bucha, dan yang paling penting Ukraine menyimpang daripada perjanjian yang dipersetujui semasa di Istanbul.”

Putin turut mempertahankan operasi ketenteraan yang dilancarkan terhadap Ukraine sejak Mac itu.

Putin juga menegaskan kempen ketenteraan Rusia berjalan seperti yang dirancang dan yakin pasukannya akan mencapai kejayaan walaupun ditentang hebat tentera Ukraine.

Putin turut menafikan berhubung laporan kekejaman terhadap orang awam di pinggir bandar Kyiv Bucha sebagai “palsu” dan berkata tuduhan jenayah perang disifatkan dilihat sebagai langkah “provokasi.”

Pertubuhan Bangsa-Bangsa Bersatu juga sudah mengundi untuk meluluskan usul diketuai Amerika Syarikat dengan menggantung Rusia daripada badan hak asasi manusia terkemuka pertubuhan dunia itu atas serangan tanpa provokasi ke atas Ukraine.


Kit Siang patut dengar nasihat Kok Seong hentikan politiking

Ahli Parlimen Iskandar Puteri, Lim Kit Siang patut mendengar nasihat Felo Utama, Institut Kajian Etnik (KITA), Universiti Kebangsaan Malaysia (UKM), Prof Emeritus Dato Dr Teo Kok Seong, supaya menghentikan politiking berkaitan pandemik Covid-19.

Kit Siang sepatutnya bekerjasama membantu negara, bukan menuding jari kepada mana-mana pihak berikutan jumlah kes kematian yang melebihi 2,100 yang didakwanya disebabkan kelemahan kerajaan Perikatan Nasional (PN).

Anggota DAP berusia 80 tahun itu hari ini menuding jari menyalahkan kerajaan PN dengan angka kematian yang tinggi sambil membandingkannya menjelang Pakatan Harapan (PH) tumbang di mana tidak ada kematian yang dicatatkan daripada wabak Covid-19.

“Sekiranya persoalan ditanya pada waktu kita mula berhadapan dengan wabak Covid-19 ini 17 bulan yang lepas, apa yang patut dibuat dengan kerajaan yang membiarkan setengah juta rakyat dijangkiti Covid-19 dengan lebih daripada 2,100 mati akibat wabak ini.

“Jawapannya pastilah kerajaan ini tidak layak untuk berkuasa dan mestilah ditukar,” dakwa Kit Siang seperti dilaporkan Malaysiakini, hari ini.

Sementara itu, memetik MalaysiaGazette, Kok Seong dilaporkan berkata adalah tidak wajar dalam usaha kerajaan bekerja keras melaksanakan pelbagai langkah mengekang pandemik Covid-19, ada pihak yang terus membuat tohmahan.

“Pandemik ini bukan sahaja melanda Malaysia, ia malapetaka dunia. Oleh itu, tidak wajar kerajaan yang bekerja kuat untuk memeranginya, dibebankan lagi oleh tohmahan daripada pihak yang mahu ‘menahan lukah di pergentingan’.

“Ini satu tindakan yang amat menjijikkan dalam keadaan darurat seperti ini namun mereka ini masih bersikap mementingkan diri sendiri dan agenda parti politik mereka. Jadi ini bukan masanya,” katanya dalam laporan MalaysiaGazette.

Mengulas lanjut beliau berkata dalam situasi genting seperti itu, ahli politik tidak seharusnya mencabar kerajaan yang berusaha mengekang penularan Covid-19.

“Kita semua secara umumnya, khususnya golongan cerdik pandai, mempunyai tahap atau daya intelek yang hampir sama sahaja sebagai orang Malaysia, ekoran daripada sistem pendidikan kita selain pembawaan ketimuran kita.

“Jadi bagi saya, sesiapa juga yang memerintah, akan melakukan perkara yang hampir sama sahaja, dengan kelebihan di sana dan kekurangan di sini. Ini kerana itulah fitrahnya!

“Sehubungan fitrah ini, memang terdapat had dan kekangan dalam melakukan apa-apa jua oleh manusia!,” katanya.


Santhara, Xavier sertai PBM

Dua lagi Ahli Parlimen yang pernah mewakili PKR sebelum ini, – Edmund Santhara Kumar dan Datuk Dr Xavier Jayakumar – sah menyertai Parti Bangsa Malaysia (PBM).

Santhara adalah Ahli Parlimen Segamat yang juga Timbalan Menteri Pelancongan, Seni dan Budaya, manakala Xavier adalah Ahli Parlimen Kuala Langat.

Penyertaan kedua-duanya diumumkan Presiden pengganti PBM, Datuk Zuraida Kamaruddin pada sidang media selepas Persidangan Agung Tahunan Pertama 2022 Parti Bangsa Malaysia di Petaling Jaya, hari ini (1 Oktober 2022).

Penyertaan itu sekali gus menjadikan PBM kini mempunyai enam wakil rakyat, masing-masing bekas ahli Bersatu, PKR dan DAP ketika menang pada Pilihan Raya Umum Ke-14 (PRU-14).

Empat lagi ialah Zuraida (Ahli Parlimen Ampang); Ahli Parlimen Tebrau Steven Choong; Ahli Parlimen Julau Larry Sn’g; dan Ahli Parlimen Lahad Datu Mohamaddin Ketapi.

Zuraida dan Santhara meninggalkan PKR ketika ‘Langkah Sheraton’ pada Februari 2020 untuk menyertai Bersatu.

Manakala, Xavier pula meletak jawatan daripada PKR pada Mac 2021 untuk menjadi ahli Parlimen Bebas yang menyokong kerajaan Perikatan Nasional (PN) yang memerintah ketika itu.


Pendakwaan terhadap pemimpin PN untuk tutup kegagalan kerajaan campuran: Muhyiddin

Langkah pendakwaan terpilih bermotif politik dibuat kerajaan campuran Pakatan Harapan (PH)-Barisan Nasional (BN) bertujuan untuk menutup kelemahan mereka selepas baharu beberapa bulan menjadi pemerintah.

Pengerusi Perikatan Nasional (PN) Tan Sri Muhyiddin Yassin Berkata berkata kerajaan campuran masih tidak dapat memberi formula untuk membantu rakyat yang terbeban dengan kos sara hidup tetapi cuba menutup kegagalan mereka dengan mengambil tindakan mendakwa pemimpin pembangkang.

“Ini satu detik permulaan yang sangat penting dalam sejarah kita. Kita berjuang bersama-sama atas platform yang sama untuk menegakkan kebenaran dan menentang kemungkaran. Ini menjadi teras perjuangan kita sejak PAS ditubuh, sejak Bersatu tertubuh.

“Tak lain dan tak bukan inilah asas perjuangan kita dan akan terus kita perjuangkan sehingga kita berjaya. Prestasi mereka, walaupun berapa bulan seperti sudah ada tiga empat tahun di Parlimen. Semua formula tapi tak ada penyelesaian.

“Formula-formula untuk menyelesaikan masalah negara belum selesai. Isu dan masalah kos sara hidup, inflasi, janji yang tak pernah disentuh ditunaikan tak pernah dilaksanakan. Menunjukkan apa? Itu satu kelemahan yang agak ketara, kegagalan mereka.

“Terbukti jelas bila mana Perdana Menteri tidak dapat menunjukkan keupayaan prestasi untuk menjaga kebajikan rakyat dalam negara kita,” katanya selepas Solat Hajat Keselamatan Negara dan Solidariti Menentang Kezaliman di Markas Tarbiyyah PAS Pusat, Taman Melewar malam tadi.

Jelasnya lagi, pendakwaan yang dibuat terhadapnya adalah tuduhan-tuduhan palsu yang tidak berasas dibuat untuk menjatuh atau menumbangkan PN kerana jika tidak dilakukan boleh memberi ancaman besar terhadap mereka.

“Dan tidak mungkin akan dapat mempertahankan negeri-negeri yang ada di bawah PH pada hari ini kerana semua enam buah negeri ini insyaAllah akan kita menangi dan kita kuasai dalam PRN yang akan datang,” ujarnya lagi.

Berhubung penahanannya oleh Suruhanjaya Pencegahan Rasuah Malaysia (SPRM) hari ini, Muhyiddin berkata ada pegawai terbabit yang mengakui ‘speechless’ kerana sedar tuduhan tersebut terburu-buru kerana adanya ‘arahan daripada pihak atasan’ dan disifatkannya sebagai tindakan tidak berperikemanusiaan terhadapnya.

Menurut Muhyiddin lagi, PN telah menunjukkan sokongan luar biasa yang tidak pernah berlaku dalam sejarah negara.

“Anak-anak muda hampir semua menyokong PN pada Pilihan Raya Umum (PRU) lalu.

“Jadi cara untuk menjatuhkan kita ialah menumbangkan pimpinan-pimpinan PN dan membuat tuduhan tak berasas.

“Ini kerana mereka tahu kalau tidak dibuat begitu kita akan mengancam mereka,” katanya lagi.


Nilai ringgit dijangka terus melemah selepas AS naikkan kadar faedah

Ringgit dijangka terus melemah pada minggu hadapan berbanding dolar US pada jajaran 4.50 hingga 4.60 susulan kekurangan pemangkin dan menjelang pengumuman keputusan bank pusat Amerika Syarikat (AS) mengenai kadar faedah, menurut seorang penganalisis.

Selain kebimbangan inflasi yang semakin meningkat termasuk dalam ekonomi pasaran yang sedang pesat membangun (EM), pelabur menangguhkan minat belian mereka terhadap aset EM dan akan kekal fokus kepada aset selamat seperti dolar US, menurut laporan Bernama.

Jangkaan satu lagi kenaikan kadar faedah oleh Rizab Persekutuan AS (Fed) dalam mesyuarat Jawatankuasa Pasaran Terbuka Persekutuan (FOMC) pada minggu hadapan turut memberi kesan kepada ringgit.

“Ringgit memerlukan rangsangan baharu untuk menarik minat belian daripada pelabur tetapi sekarang, kami berpendapat pelabur mungkin mengambil pendekatan tunggu dan lihat terhadap ringgit sehingga pembentangan Bajet 2023 yang dijadualkan pada 7 Okt ini.

“(Bagaimanapun,) ekonomi Malaysia masih berjalan dengan baik, memandangkan asas yang kukuh termasuk tahap hutang masih boleh diurus,” katanya kepada Bernama.

Sepanjang minggu ini, Menteri Kewangan Tengku Datuk Seri Zafrul Tengku Abdul Aziz dalam hantaran di media sosialnya berkata Malaysia tidak mengalami krisis ekonomi hanya kerana ringgit diniagakan pada paras rendah berbanding dolar US.

Beliau menjelaskan prestasi ringgit perlu dilihat secara holistik, bukan hanya sekadar perbandingan dengan dolar US, memandangkan mata wang tempatan telah mengukuh berbanding mata wang lain.

Tengku Zafrul juga menegaskan Tabung Kewangan Antarabangsa (IMF) tidak pernah menyatakan bahawa Malaysia mempunyai masalah ekonomi yang akan menyebabkan negara bankrap, sebaliknya yakin dengan prospek pertumbuhan negara.

Sementara itu, ringgit mencecah paras terendah baharu pada Khamis lepas, diniagakan pada 4.5340/5365 berbanding dolar US sejak Krisis Kewangan Asia daripada 4.4965/4990 semasa penutupan Jumaat sebelumnya.

Bagi minggu dagangan yang singkat, mata wang tempatan juga diniagakan kebanyakannya tinggi berbanding sekumpulan mata wang utama.

Ia meningkat berbanding pound British kepada 5.2214/2242 daripada 5.2249/2278 dan mengukuh berbanding euro kepada 4.5317/5342 daripada 4.5361/5386.

Ringgit menokok berbanding yen Jepun kepada 3.1647/1666 daripada 3.1670/1690 tetapi susut berbanding dolar Singapura kepada 3.2238/2261 daripada 3.2189/2209 yang dicatatkan semasa minggu sebelum ini.

Pasaran ditutup pada Jumaat untuk sambutan Hari Malaysia.


Muhyiddin nasihat hati-hati pulang sempena cuti Krismas

Perayaan Krismas yang akan disambut penganut Kristian esok (25 Disember 2022) membuktikan jaminan Perlembagaan Persekutuan terhadap hak rakyat untuk mengamalkan ajaran agama masing-masing.

Pengerusi Perikatan Nasional Tan Sri Muhyiddin Yassin berkata sambutan tahunan yang meriah melambangkan keamanan dan keharmonian masyarakat pelbagai kaum dan agam di Malaysia.

Pada masa sama, Presiden Bersatu yang juga bekas Perdana Menteri kelapan itu menasihatkan orang ramai yang pulang bercuti supaya berhati-hati di jalan raya dan mendoakan mereka sampai ke destinasi masing-masing.

Dalam kenyataan malam ini, beliau turut mengucapkan selamat menyambut perayaan Krismas kepada semua penganut agama Kristian di Malaysia.

“Perayaan ini yang saban tahun disambut dengan meriah melambangkan keamanan dan keharmonian rakyat pelbagai kaum dan agama di negara kita.

“Ia juga membuktikan hak setiap individu untuk mengamalkan ajaran agama masing-masing secara aman dan harmoni seperti yang dijamin oleh Perlembagaan Persekutuan terus subur.

“Bagi yang mengambil cuti sempena perayaan Krismas, berhati-hati di jalan raya. Semoga anda semua selamat tiba di destinasi masing-masing,” katanya.